Category
stringclasses 6
values | Article
stringlengths 75
14.3k
|
|---|---|
tualchhung | Serchhip Bial Assembly bye-election a vote tla te chu tun 2021 May 2 (Pathianni) zing dar 8.00 atangin chhiar a ni dawn a, inbuatsaihna peihfel thawhkhat a ni tawh.Serchhip DC Office Election Branch-a thawktute sawi danin, kumin April 17-a Serchhip bial assembly by election a vote thlakna khawlte hi DC office-a strong room-ah venhimna khauh tak hnuaiah dah mek an ni. Election Commission of India-in ruahmanna a lo siam tawh angin May 2 zing dar 8.00 atangin vote tla hi chhiar a ni dawn a ni.He inthlannaa vote tla chhiarna tur hian Serchhip DC Office chhawng chung bera DC Conference Hall-ah counting hall pakhat siam a ni a. Vote chhiarna atan hian counting table pasarih siam tur niin, hei hi hrileng avanga kaihhruaina siamah hemi aia tam hi a remchan loh vang a ni. Hei vang hian Serchhip biala polling station zawng zawng vote chhiar kim tur chuan round 5-ah zawhfel theih chauh a ni dawn a, round tawp berah hian table pakhatah chauh vote tla hi chhiar a ngai dawn tih sawi a ni.He inthlannaah hian VVPAT hman niin, Serchhip bial chhunga polling station pakhata VVPAT-a vote tla te chu chhiar a ni dawn a, khawi polling station nge tih erawh vote chhiar dawnah pawhchawp tur a ni. |
tualchhung | Joint Action Committee (JAC) on Inner Line Reserve Demand (ILRD) memorandum thehluh bawhzuia sorkar laipuiin Assam-Mizoram ramri buai chinfel dan tur rawtna siam tura a hriattirna chu Mizoram sorkarin a la chháng lo.JAC on ILRD hruaitute hnen aṭanga thu dawn danin, ramri chungchangah November 28, 2018 khan Prime Minister hnenah memorandum an thehlut a; an thlen ber chu - Mizoram leh Assam ramri chingfel tur leh boundary commission din tura ngenna a ni. Memorandum bawhzui hian sorkar laipui chuan sawifiaha chhanna pe turin Mizoram sorkar a hriattir a ni.Ministry of Home Affairs (MHA) chuan Chief Secretary hnenah, ramri chungchanga Mizoram sorkar ngaihdan sawifiah tura tihna chu December 26, 2018-ah a thawn a; chumi hnuah kum 2019 chhung khan reminder vawi nga - February 20, April 10, May 19, August 16 leh September 24-ahte a thawn leh a ni. MHA lehkha hnuhnung berah hian rang taka an ngaihdan thawn turin Mizoram Chief Secretary chu a hriattir bawk.February 11, 2020, Thawhlehni khan chief secretary Lalnunmawia Chuaungo hoin sorkar official-te leh JAC on ILRD hruaitute an ṭhukhawm a, ramri chungchang an sawiho.Ṭhutkhawmnaah hian Mizoram sorkarin chhanna a la pek loh chhan zawhna chhangin Chief Secretary chuan, ""Boundary Commission din hi kan ram tan a ṭha zawk dawn nge, ṭha lo zawk dawn tih ngaihtuah phawt a ngai. Chuvangin, Central sorkar hi comment pek rih loh a ṭhain ka hria a ni,"" a ti.JAC on ILRD chuan, Mizoram leh Assam ramri atana Mizoram sorkara Cabinet-in a pawm tâk Bengal Eastern Frontier Regulations (BEFR), 1875 chu official-a neih ve tawh ṭha an tih thu leh Cabinet-in a pawm tawh avangin chumi ang tak chuan Mizoram sorkarin ramri a hauh mai tawh tura an ngaih thu an sawi thung.Meeting chuan, document awm ang angte zawn khawm zui a, a ṭul anga ngaihtuahho zel turin thu an dah a ni. |
tualchhung | Congress Legislature Party (CLP) leader Zodintluanga, MPCC treasurer ni bawk chuan, Covid-19 vanga ei leh bara harsatna Mizoramin a tawh lohna turin mipuite nasa lehzuala an inpuahchah a ṭul thu a sawi.Zodintluanga hian tun hnaia a bial chhung khaw hrang hrang a tlawhnaah nasa lehzuala inpuahchah turin mipui a chah a, ""Hripui léng mekin India ram nasa taka a tihbuai a, nakkum lamah nasa lehzuala ṭàm a tlak mai a hlauhawm avangin Mizoram mipuite chu tunah hian mahni lo inpuahchah a ngai. Buh leh thlai thar tam tura hma la turin a la tlai lo. Inpui tur bik kan awm lo palh thei a, thlawhhmá pawh kum dang aia kan ṭan a ngai,"" a ti.Covid-19 vanga tawrhna a la tàwp mai dawn loa a lan thu sawiin Zodintluanga chuan, ""Nakkum lam khi kan thlir a ngai a, tunah hian lo lamah nasa takin hna thawkin kan feh chhuah a ngai. Tunah hian chul rih nan a la tlai lutuk lo a, chulte pawh a thei theiin i rît ang u,"" a ti a; buh leh thlai thar theihna ram nei ṭha zawk thingtlang lama chengte chu kang hreng turin a fuih.CLP Leader chuan, thingtlang lama chengte'n hripui laka himna tura hma an lakna chu fakawm a tih thu sawiin, ""Hripui laka in himna atana in hmalakna a fakawm hle. Khaw tinin khaw daiah gate in siam a, in véng a, hetianga in tih zel chuan hripui lakah hian in him zel ang. Chutih rualin, hna thawk thei tawh phawt chu ram lama intirh liam hun a ni,"" a ti.Bangladesh lamah Covid-19 kai an tam zel avangin Bangladesh leh Mizoram ramri ngawrh zawka vèn a ngaih thu leh Thorang bial khaw ṭhenkhat Mauzam, Terabonia, Marpara South leh New Sachan-te chu Bangladesh ramria awm a nih avangin venhimna nasa zawka kalpui a ṭul thu sawiin Zodintluanga chuan, ""BSF mi 42 vel awm mah se, tualchhung mite hian kan thuam chak a ngai. Mizoram lama rawn tlanchhiat hi an tum nasa dawn tih a lang,"" a ti a, ramri chungchang chu Lunglei DC sawipui a tum thu a sawi.Zodintluanga hian a bial chhung khaw hrang hranga task force-te hnenah pawisa, hmai tuamna, kutkawr leh damdawite a pe a; a biala khaw 36 tan buhfai ip 370 a thawn tawh bawk. |
tualchhung | Mizoram sawrkar hnuaia sanction post 44500 awm zingah a ruak hnawhkhah loh 14536 a awm tih deputy chief minister Tawnluia chuan a sawi.Assembly Session-ah Department of Personnel & Administration Reforms changtu deputy chief minister hian zawhna a chhang a. Mizoram sawrkar hnathawk sanction post 44500 a awm a. Heng zinga 28654 chu regular niin, contract 317, provisional employee 993 an awm a, post ruak (vacant) 14536 an awm a ni.Sawrkar chuan post ruak apiang hi hnawhkhat turin hma a la hran lo tih DP&AR changtu Tawnluia hian a sawi a. Department-in an rawn dil a, DP&AR leh Finance department ah te a kal bakah chief minister pawmpuina an la leh a, direct pawhin lak awm mah se, a nawlpui chu sum dinhmun azirin khuahkhirhna siam a ni tih a sawi. “Dan phal ang leh sum dinhmun en chungin recruitment tam tak kan ti tho a, promotion pawhin post hi hnawhkhah chhoh reng a ni,” a ti.Hna hi Mizoram Public Service Commission-in Group A leh B gazetted a la a, Mizoram Subordinate Service Selection Board-in Group B non gazzeted la in, Departmental Promotion Committee-in Group C leh D an la tih a sawi.Deputy chief minister-in zawhna a chhan danin, Mizoramah IAS cadre post 32 a awm a, tuna thawk lai 22 an awm. MCS cadre post 234 a awm a, thawk lai 186 an nei a, deputation-in 20-30 vel kal awm reng ang an ni. MCS post ruak 80-90 inkar vel a awm a ni.“IAS leh MCS cadre post hi a inkal pawlh chin a awm lo thei lo a, Mizo IAS senior 5 chu kumin February thla tawp khan an chawl a, an ni hmunruak hnawhkhahna atan Mizo officer-te kaisanna tur hi Home ministry-ah dilin kan thehlut a, buaipui zui mek a ni,” a ti.MCS an indaih loh thu a sawi a. Combined Service Examination-ah theih ang tawka hma lain, tunah hian post 28 – MCS 8, MPS 8, MF&AS 8 leh MIS 4 chu MPSC-in exam a buatsaih dawn mek tih a sawi a ni. |
tualchhung | Covid-19 hrileng darhzau zelah Mizoram sawrkarin inkharkhip bur a kalpui mek a, Ningani khan mipuite tan mamawh lamna hun a hawng. Aizawl leh district khawpui dangah chuan local task force-te ruahmanna in khawpui chhung veng hrang hrangah chawhmeh leh nitin mamawh dang leina hun leh zawrha hun hi siam a ni.Aizawl bikah chuan Nilaini zan leh Ningani zing khawvar hma atangin thlaithartute leh a kharchhawngtu ten a lakhawmin veng tinah task force-te ruahmanna in mipui pungkhawm tam lo thei dan tur berin chawhmeh zawrhna hi siam a ni a. Nitin mamawh dawrte pawh inhawn hunbi siamsak an ni.Hrileng inkaidarhna laka himna atana ruahmanna te zawm that a ni a, chutihlaiin chawhmeh, a bikin thlai tharte erawh a to belh deuh vek nia hriat a ni a. A tlangpuiin hrileng inkhuahkhirhna a khauh hma atanga chhutin, thlaite hi Rs. 10-30 inkarin a san belh hlawm nia thu dawn a ni a. Tualchhunga thlai leh phai atanga lut thlai erawh a awm chikim thawkhat nia hriat a ni,Hetihlai hian mamawh lamkhawm hun siam a nih avangin mipui chhuah huk loh nan leh ruahmanna awm sa zawm a nih theih nan police leh task force duty te, executive duty ten theihtawp an chhuah ve bawk a. Nidang aiin duty an indah tam bakah fir deuh zawkin duty an kalpui a ni.Ningani bik khan executive duty bikten Aizawl district chhungah Covid-19 hri laka himna atana sawrkar dan siam “Mizoram (Containment and Prevention of COVID-19) Act 2020” bawhchhia an man chu mi 88 niin, an pawisa chawi tlingkhawm chu Rs. 18,400 a ni. He dan hman hnua pawisa chawitir tawh zawng zawng zat chu Rs. 3,50,210 a ni.District khawpui hrang hrangah pawh chawhmeh leh eichawp thil zawrhchhuah dan fel tak hnuaia kalpui a ni a. Village task force ruahmanna siam angin, mipui pungkhawm tlem thei ang ber turin chawhmeh leh chakkhai te zawrh a ni. |
tualchhung | Zoram Peoples' Movement (ZPM) ṭhalai hruaitute chuan February 19, Nilaini khan PHE department engineer-in-chief pisa tur, New Capital Complex-a sak mek chu an enfiah a; sorkar hotute thusawi leh a taka thil awm dan a inpersan tih an tarlang.ZPM ṭhalaite chuan MNF-te'n Congress hunlaia an sawisel an duh lohna hmunah chiah tunah hian PHE E-in-C pisa tur an saktir niin an puh. ZPM ṭhalai thuchhuah chuan, PHE E-in-C pisa tur sak chungchangah Congress sorkar lai aṭangin a fel lo tawh a, New Secretariat Complex Welfare Committee nen pawh buaina a lo awm tawh tih a tarlang a, ""PHE E-in-C office sak hi MNF-in Congress sorkar laiin nasa takin an lo do tawh a, MNF ṭhalaite a hmunah kalin hna thawktute pawh chhunzawm lo turin an lo hrilh tawh a ni,"" a ti.ZPM ṭhalai tarlan danin, MNF vice president Vanlalzawma, Aizawl West-III bialtu MLA a nih laiin PHE E-in-C pisa sak a nih danah thil fel loh avangin in chu sak chhunzawm a duh loh thu a ziah a awm a, MNF MLA Lalruatkima leh MNF party hruaitute nen an tlawh ṭuma a thusawi pawh hmuh theihin a la awm a ni.MNF-in sorkarna an chan hnu lawk, January 10, 2019-ah chief minister Zoramthanga'n a hmunah a enfiah a, in sakna hmun chu Congress sorkar laiin building awm reng sia ram ruak anga lantir (show) a nih thu sawiin, hnathawh titawp nghal turin a hriatti. Hei hi MNF-in January 10, 2019-ah press release hmangin an tarlang bawk.MNF hruaitute'n PHE E-in-C pisa tur sak mek hmun a tlawh a, an duh loh thu vawi tam an auchhuahpui tawh chu MNF sorkarah ngei Chief Minister leh Deputy Chief Minister-te remtihpuinain sak chhunzawmna tur order February 7, 2020-ah tihchhuah a ni a; chu chu mak an tih thu ZPM ṭhalaite chuan an sawi.ZPM ṭhalai chuan, ""Inthlan dawna cheng nuai thum sem tura intiamin, sorkarna an siam hnuah hmuia khawn ang hlauha an sawi zui leh duh tawh miah lo ang maiin, PHE E-in-C office sak meka MNF thuchhuak leh an hmalakna chu thil inpersan tak niin kan hria,"" an ti a; MNF party chu Zoram mipui hmaizah vang tal pawha an tih theih loh tur leh an tih ngam leh si loh tur chu au chhuahpui tawh lo turin an ngen a ni. |
tualchhung | Aizawl Mosque Committee leh Mizoram Muslim Welfare Society (MMWS) chuan thuchhuah siamin, hnam dang (Mizo ni lo) dawrkaite chu an thil zawrh a tlem thei ang ber hlêpa hralh turin an ngen. Aizawl Mosque Committee leh MMWS chuan, hnam dang a tam thei ang inla khàwl turin an ngen a, ""State páwn aṭanga bungraw lak luhna a to tih hriat a ni a, a hlép tam loa bungruate hralh ṭhin turin kan inngen a ni. Local level task force-te'n dàwr hawn leh khâr hun tura ruahmanna an siam ṭha taka zawm tur a ni,"" an ti.Covid-19 dona atana thawktu zawng zawngte fakin Muslim pawl pahnihte chuan, ""He hun khirh tak kan tawh mek hi ṭanghoin, inhriatthiamna nena do tur a ni,"" an ti a; thuneitute'n tih tur an tih angte zawm vek a pawimawh thu an tarlang. Aizawl Mosque Committee leh MMWS chuan, Aizawl Mosque chu khâr rih a la nih dawn thu tarlangin, ""Mosque member-te inkhawm tura kal loh tur a ni a, mahni in lamah ṭawngṭai tur. Lockdown chhung chuan Mizoram chhuahsan emaw, rawn luh tum loh tur a ni,"" an ti. |
tualchhung | Lunglei District Child Protection Officer chuan Covid-19 vanga inkhârkhip chhungin naupangte vênhim lehzual an ngaih thu a tarlang a, ""Mipat hmeichhiatna chungchangah khuaikhemtu tam zawk chu chhungkhat bulhnai emaw, ṭhenawm khawvéngte emaw an nih fo avangin inkhârkhip lai hian mipui fimkhur lehzual a ngai,"" a ti.Lunglei DCO chuan mipat hmeichhiatna lam hawi chauh ni lo, harsatna hrang hrang tâwk naupang, damlo buaipuitu nei lo leh enkawl ngai te, taksa leh rilru tihnat leh ei leh in tur nei lote an awm chuan Child Welfare Committee hotute biak theihna tur phone number an tarlang a; chu'ngte chu - 9436147434, 8014691436, 9436157227, 9856157380, 8014583011 leh 8732856460-te a ni. |
tualchhung | Deputy chief minister Tawnluia hoin a pisaah nimin khan Public Health Engineering (PHE) depart ment hotute an ṭhukhawm a; Mizoram sorkarin Jal Jeevan Mission hnuaiah hna a thawh ṭhat avangin sorkar laipui aṭangin cheng vbc. 28.18 a dawng tih an tarlang.Tawnluia chuan, Aizawl tui pump khawl, a bikin GAWSS Phase-II atan pump thar ngaihtuah turin PHE Secretary a hrilh a, ""Mimal tui phur leh sem ṭhinte mihring tana in tlak a nih leh nih loh enfiah dan tur ruahmanna department-in siam se,"" tiin a rawt.Dy. CM chuan, Chawng teah water pumping system a rang lama ngaihtuah a ṭul thu te, Khawh ai dáia tuihna kang lo awm chu Khawhai JE leh Khawzawl EE-te'n a rang lamin enfi ah se, tui lak theih a nih chuan UDPA aṭangin a siam dan tur ngaihtuah a nih tur thute a sawi. |
tualchhung | Kar kalta Inrinni zing khan Serchhip Boxing Hall a lo riak ru, kum 16 mi rawlthar pakhat chu Serchhip District Boxing Association (SEDBA) hruaitute leh Serchhip Police inthurualten an man a, amah hi Serchhip mi tho nia sawi a ni.Thudawn danin Serchhip Boxing Hall hi nikum lockdown lai atang tawh khan Covid-19 Quarantine Center a hman a ni a, hrileng a zia deuh hnu kumin February 2 atang khan boxing coaching neihnan hman leh tan a ni. Boxing Hall ah hian khualkhua atanga boxing rawn zir mi 11 vel an riak deuh reng thin a, April 6 atang khan Serchhip bial by election-a duty tur CRPF 70 vel riahtir an nih avangin boxing coaching hi chawlh lailawk a ni a, mahse by election result puan hnu, CRPF duty-te an haw hnu ah Covid-19 hrileng thawhhnihna a lo thleng a, sawrkarin infiamna hmunhma khar tur a tih avangin Serchhip Boxing Hall a boxing training pawh tun thlengin chawlhsan leh rih a ni.Hetihlai hi remchanga la in misual an lut ru thin nia thu an dawn avangin SEDBA hruaitute hian May 15 zing khan Boxing Hall hi an tlawh a, mi pakhat lo riak hi an hmu ta a, police punin Serchhip Police Thana ah lak a ni.Amah hi kumtling lo a nih avangin Juvenile Justice Board lamah a chungchang rel tura thawn a ni.Boxing Hall a lo riak, police-ten an man tak hi thilsual tihna dangah pawh hnuhma a lo nei nual tawh nia sawi a ni a. Home ah te dah a lo ni tawhin Boxing Hall tukverh hi karchhiain zan 4 a riak tawh niin a insawi. Amah hi police te pawhin man tuma an zawn lai mek nia hriat a ni.Serchhip Boxing Hall atang hian boxer camp te hman thin gas cylinder pahnih a bo a, thildang bo a awm hriat a ni rih lo. |
tualchhung | Mizoram Legislative Assembly speaker Lalrinliana Sailo-in MLA atana Lalduhoma a ban dan leh a lakluh danah speaker dinhmun zahawmna a tihniam hle tih ZPM |halai chuan an sawi.ZPM Thalai thuchhuak chuan, Mizoram State Legislative Assembly commissioner & secretary-in May 4, 2021-a thuchhuah a siamah May 5-a Pu Lalduhoma MLA atana lakluhna tura ruahmanna awm tawh chu Covid-19 hrileng avanga tiamchin awm loa thulh a nih thu tarlan a ni a. ZPM Thalai chuan sawrkar pawhin meeting neih a kalpui reng tho avangin a him chinah Pu Lalduhoma lakluhna buatsaih turin thuchhuah siamin a lo ngen tawh tih a sawi.Pu Lalduhoma MLA atana lakluhna ruahman a ni ta chu ZPM Thalai chuan lawmawm a tiin, speaker chungah pawh lawmthu a sawi rualin, Pu Lalrinliana Sailo-in Pu Lalduhoma MLA atanga a ban dan leh a lakluh danah speaker meuh tih atan mawi lo tam tak awma an hriat thu a sawi. ‘State hrang hranga MLA ban leh lakluh an nih dan enin zahawm takin speaker-in a kalpui thin a; Pu Lalduhoma MLA atanga ban a nih dawn erawh chuan nasa taka puang lawkin, Youtube thlengin live-a tihchhuah a ni a. Pu Lalrinliana Sailo-in a awmna party hriat tak maia a insawifiahna thui tak ngaihthlak a ni bawk. Chutiang bawkin MLA tana lakluh a nih dawnah Youtube-a live theih tura ruahmanin, zahawm tak leh tha taka la lut mai loin, ZPM a bei leh chiam mai hi a pawi a, Pu Lalrinliana Sailo hian tun MNF ministry-ah speaker zahawmna hi a hnuk hniam hle a ni,’ thuchhuah chuan a ti.Speaker dinhmun zahna avanga speaker quarters-a PWD official-te hmaa Pu Lalrinliana Sailo chet dan pawh an auchhuahpui duh loh lai a, speaker zawkin a dinhmun hre loa a che thin chu pawi a tiin, tun chinah chuan fimkhur tak leh zahawm taka thil ti thin turin a ngen tih ZPM Thalai thuchhuah hian a sawi a ni. |
tualchhung | Sangau Joint Action Committee hmalaknain Sangau khawtlang hruaitute chuan January 31, Zirtawpni khan chief minister Zoramthanga chu a pisaah an hmu a, Sangau SDO (Civil) kum 20 chuang mumal tawh lo chungchang an thlen. Chief Minister chuan, Sangau SDO(C) tihchangtlunna tur SEDP-ah dah a nih thu a lo hrilh.Sangau JAC-te tarlan danin, CM Zoramthanga chuan, Mizoram hmasawnna tur leh hmasawnna ruhrel (development infrastucture) dinna tur tam zawk chu state budget-ah dah loin, SEDP hnuaiah dah a nih thu Sangau khawtlang hruaitute chu a lo hrilh bawk a ni. |
tualchhung | Mizo National Front party chuan Thawhtanni khan Mizo National Day vawi 55-na an hmang.Mizo Hnam Run-a he ni pual inkhawmah MNF vice president Vanlalzawma chuan hei lo pawh hi MNF chuan ni pawimawh bik tak a nei nual a, hetiang hi party dangin an nei ve lo tih a sawi. Mizo National Day chu hnam thinlung inzirtir zelna atan hman nise, tiin an party hruaituten an rel tih sawiin, “Tunah independent hmu lo mah ila, nakinah kan la hmu mai thei, engtin nge kan hmuh ang tih erawh sawi lawk theih a ni lo,” a ti.Ram leh hnam mai ni lo, kan sakhua a dam theih nan kan mi hmasa ten independent puangin ke an pen a. Amaherawhchu, mipui ngenna avangin inremna siam a ni ta a, vawiin thlengin India rama inremna tha ber a la ni reng a ni tih Vanlalzawma hian a sawi. “Kan mi hmasaten kum 55 kaltaa ram leh hnam leh kan sakhaw dam nana ke an pen kha mi pangngai chin chuan ropui an ti vek a ni,” tiin, MP a nih ve lai khan Delhi-ah pawh zalenna suala pen tawh MNF mi a ni tih an hriat chuan an zah em em zel niin a sawi.“Party thilah han inbei deuh thin mah ila, hnam thilah chuan Mizo hi kan lungrualna a la tha reng. Hnam thinlungpu party awmchhun kan nih avangin he hnam lungphum, hnamin a paltlang tawh leh hnam rilru hi thangtharte hrilhhriat fo an ngai a ni tih hre thar ang u,” MNF vice president hian a ti.MNF treasurer K.Vanlalauva chuan Mizo National Day chu MNF-in independent a puan ni, an ni pawimawh zinga a bul tanna a ni, tiin a sawi a. Inremna neih atangin Mizo National Day tia thlak a nih tak thu a sawi. “Mizoram leh Mizote hi Mizo lalte hnuaia awm kan ni thin a, British-in min awp a. Min rawn miah loin India, Pakistan leh Burma-ah min then hrang a. Kum 1947-ah British sawrkar chuan India ram chu independent a pe a, Chu’ngahte chuan Zofate min rawn miah loin min rinlut ringawt a, heta tang chiah hian hnam rilru puten ngaihtuahna an seng tan a. India hnuaia kan awm tak hnuah Pu Laldenga-ten ‘kan chanvo dik tak hi min ngaihtuahsak rawh u’ tiin an thlen a. Mahse, ngaihsak a hlawh lo. Chuvang chuan March 1, 1966-ah independent puangin kan penchhuak a ni,” a ti.Kum 1974-ah khatih laia chief minister Pu Ch. Chhunga kaltlangin ‘Mizo mipuiten inremna kan duh tawh a. Inremna zawng turin ke pen rawh u’ tiin MNF hnenah ngenna an thlen a nih thu pawh sawiin, “Chuta tang chuan Mizo mipuite duhdana inremna a awm theih nan ke pen a ni ta a, kum 1986-ah India sawrkar nen inremna kan siam ta a ni,” a ti. |
tualchhung | MNF |halai District Hqrs, Lawngtlai chuan 11th Lai Autonomous District Council-a MNF party atanga MDC thlantharte chawimawina nimin khan an hmang.He hun hmanpuitu LADC chief executive member Manghmunga Chinzah chuan inthlan hmachhawn zel tur an nih avangin, sawrkarna chang zel tur chuan rilru thianghlim tak an put a ngai tih a sawi a. Party chhung atanga sawrkar sawiseltu niloa, thurawn petu ni zel turin party mite a chah.Lawngtlai MNF |halai president Elvis Lalthangzuala chuan MDC tling tharte chu ram leh hnam hmasawnna tura mipuite hnena rawngbawl tura thlantlin an nihna chu hria a, nihna aia mawhphurhna ngaipawimawh ram hruaitu ni tura an duh thu a sawi a. Anmahni thlangtlingtu mipuiten an mawhphurhna an hlenchhuak em tih chu an tehna a nih avangin, hnathawk nasa chu mipuite lamtang an ni dawn tih a sawi. Minority area-a awm an nih avangin District Council leh state budget ringawta innghat loa, central atanga sum hailuh tur tam tak awmte hailut theitu MDC ni turin ngen tih a sawi bawk.He hunah hian MNF District Hqrs Lawngtlai president Lalramliana Colney leh LADC chairman V Zirsanga te pawhin thu an sawi a ni. |
tualchhung | Covid-19 laka state mipui himna tura Mizoram leh Manipur inrina Tuivai leia Police leh Health department duty-te mamawh hrang hrang chu Lengteng bialtu MLA L Thangmawia’n a ngaihtuah sak.Bialtu MLA hian May 7 khan Tuivai leia duty-na hmun hi a tlawh a. Khaw lum leh thosi karah facility pawh pek that theih lohna hmuna Mizoram tana duty-te thawhrimna chu ropui a tih thu sawiin lawmthu a hrilh a, Mizorama Covid-19 hri lo lut tur venna atana helai hmuna an duty hi hna pawinawh em em a nih thu hrilhin, inthlahdah loa a hmaa tlawmngaihna nena an duty thin chu chhunzawm zel turin a chah a ni.Police leh medical duty-te hian an mamawh hrang hrang an lo thlen chu a hmunah a theih chin chin a bawhzui sak nghal a. Thuneitu sang lamte biaksakin an harsatna hi engemaw zat hmun leh hmunah a chinfel sak. Police leh medical duty-te hman tur gas double connection 2 (bur 4), medical duty-te hman tur tuizem litres 1000 dawng a pe a; inthiarna chungchanga harsatna an neih an lo thlen pawh bawhzui sakin tuna inthiarna awmte hi an riahna nen a inhlat deuh avangin an riahna bulah police leh medical duty-te tan toilet pakhat ve ve siamsak an nih tur thu a hrilh a, a tula a rang thei ang bera lo bawhzui turin SDO (Civil) Ngopa a hrilh a ni.MLA ngenna ngai-pawimawhin an ni hian police leh medical duty-te hman atan solar inverter 24 volt 750 VA an fit sak nghal a ni.Duty-ten ration buhfai an lak ve theih dan tur an lo thlen chu a theih anga enzui sak turin department lam a ngen nghal a. Duty-te tan hian buhfai, dal, tel, alu leh artui te pein hand sanitizer, 3L face mask leh sprayer te a pe bawk. “Police leh Health Department te hi hah hle mahse an duty vangin mipui kan thla a muang a, duat an phu hle,” a ti.Mamawh leh harsatna lo thlente hi tihhlawhtlin nghal mai theih chu tihhlawhtlin nghal a nih tur thu leh thenkhat erawh hma lak nghal ni mah se, hnathawh hun chhung nghah ngai turte a nih avangin dawhthei taka lo nghak turin L Thangmawia hian duty-te chu a ngen a ni. |
tualchhung | Health Services joint director (Food & Drugs Administration) Lalsawma chuan, Covid-19 venna atana him lo hand sanitiser (sub standard) Mizoramah lak luh a ni tih hmuh chhuah a nih thu Vanglaini palai a hrilh.Lalsawma chuan, hand sanitiser chu Covid-19 laka invènna hmanraw pawimawh tak pakhat a nih thu sawiin, ""Mamawhna pawh a sang a, chuvang chuan India ram hmun hrang hrangah siam chhuah pawh a tam ta hle. Hetih mek lai hian, a pawimawhna hi tute'n emaw remchangah hmangin, Drugs & Cosmetics Act, 1940-in standard a tih chin ngai pawimawh loin an siam a, an thehdarh nasa hle a ni,"" a ti.Hand sanitiser ṭha tâwk lote chu Mizoramah pawh lak luh ve a ni tih hmuh chhuah a nih thu sawiin Lalsawma chuan, ""Damdawi zuarte'n mipui mamawhna hriain an chah ṭhin a, chu'ng zingah chuan sub-standard product-te hi a lo thleng tel ve ṭhin. Covid-19 laka sanitiser recommend chu alcohol tel ngei a ni,"" a ti a; label-ah alcohol tel angin tarlan ni mah se, a tel zat anga tarlan a tlin ngei a pawimawh thu a sawi.Lalsawma sawi danin, mi ṭhenkhatin sanitiser siam sa chah loin a siamna hmanrua an chah a, chumi hmang chuan mithiam pawh ráwn loin an siam a, an zuar ṭhin. Hand sanitiser ṭha lo siam leh hman a nih loh nan FDA-in an en zui ṭhin a ni.Hand sanitiser substandard-te•Stay Safe (Alcohol based hand sanitiser): Aizawla siam, damdawi dawr leh hmun hrang hranga hralh chhuah a ni. A siamtute'n siam phalna an nei lo a, WHO formula an zâwm lo. Label-ah 'Isopropyl alcohol' awm anga ziah a ni a, mahse, ethanol zawk a awm tih hmuh a ni.•Doctor's Alcohol' (Spirit for Surgical Use): Packaged drinking water búrah leh ûm danga daha zawrh hmuh a ni. A label-a a lan dan chuan, herbal drugs company pakhat Saptrishi Herbal (P) Ltd., Division of Bio Laboratory, Haryana siam a ni a; mahse, label chu ngun taka endik a nihin siam chawp leh bel chawp a ni.•Suave Touch (Hand Sanitizer): Suave Healthcare (P) Ltd, Himachal Pradesh siam ni âwm taka an label hmang, Guwahati aṭanga damdawi dawr pakhatin a chah luh a ni. Mizoram ngenna angin Himachal Pradesh (Baddi) Drugs Control hotute'n a siamtu anga tarlan company chu FDA an endik a, product 'Suave Touch Hand Sanitizer' batch no. 1509ST chu company siam a nih loh thu leh control sample record-ah a lan loh thu an rawn hrilh. |
tualchhung | Vawk hrileng mek vanga Aizawla Armed Veng chu ‘infected area’ ah puan a nih avangin Inrinni khan an veng chhunga vawkvulhtute chu bialtu MLA, minister Robert Romawia Royte ruahmannain kohkhawm an ni a. Vawk hrileng laka invenna tur leh hmalakna turte sawi ho a ni.Bialtu MLA chuan hun reilote chhunga Armed Venga vawk 25 chuang a thi nghal mai chuan vawkvulhtute thin a thawng hle tih a sawi a. AH & Vety minister Dr K Beichhua rawnin inkohkhawm hmanhmawh hi neih a ni ta tih a sawi. Vawk hri leng mek hi hri hlauhawm chi nia mi thiamten an rin thu leh Vety Department mi thiamte kaihhruaina zawm turin Armed Veng vawkvulhtute chu a chah a ni.AH&Vety Department hotute atangin hriat tur tulte hrilhin zawhna hrang hrang an neihte an hrilhfiah a ni.Thutkhawmah hian veng pathum – Chhinga Veng, Armed Veng South leh Chite Veng local council chairman-te leh NGO hruaitute an tel bawk a. Vawkvulhtu chhungkua aiawh mi 100 chuang an tel a ni. |
tualchhung | Aizawl district Chamring khuaa lei khi chat ringawt chu pialtlep bulthut phet vang a nih leilung chanchin zirmite chuan an sawi.Hmuifang bul Chamring ram chhungah hian Pathianni khan lei khi chat thui tak a awm a, a hnuah a che zui rih lo. Disaster Management & Rehabilitation minister Lalchamliana hmalakna helai hmuna lei khi chat (crack) hi a hmuna enfiah leh zirchiang turin heti lam kaihhnawih deuh department pathum – DM&R, Geology & Mineral Resouces leh Public Works Department mi thiamte chu Thawhtanni khan an kal a, Aibawk BDO-in a lo dawngsawng a ni.Department hrang hrang aiawh bakah hian Aizawl South-III bialtu MLA Dr F. Lalnunmawia leh mi dangten lei kak na hmun hi enfiahin, department aiawhte nen a hmunah an zirchiang a, bialtu MLA hi Mizoram University leh Govt. Zirtiri Science College-a Geology Department zirtirtuten an tawiawm a ni.Senior geologist P. Sanghnuna chuan lei khi chat thlen chhan hi lung, pialtlep bulthut pheh (toe cutting of deep slope) vang niin a sawi a. Tuna a khikchahna atanga chhaklam metre 40 vela hlaah a chet tawhna hnuhma anga lang, ruam (depression) a lo awm tawh tih a sawi. Lei khi kak awmdan hi tui zai (joint) milin right angle a ni a. A hnuai lama dawmtu pheh a nih takah chuan lei hi a tawlh thla ta a, lung mur hraw leh sin, tlaklung a awm bawk a, feet hnih velah lei (soil) a awm a ni. A kak zau lai ber hi feet 11 a zau a ni a, building sirah feet 6 velin a tawlh a. Lei che volume hi a tam avangin retaining wall siam aiin, a che chin lei hi paihfai a that zawk a rin thu a sawi bawk.Senior geologist P. Sanghnuna leh EE Zirthanmawia Hmar ten mitigation measures ziakin report an siam dawn a ni.Lei khi circular sling hi metre 84 a ni a. A ram neitu hi Chamring khua Zoramthanga a ni a, lei khi avanga in sak mek chhunga mi pahnih awmte chu zana riak lo tura hrilh an ni. |
tualchhung | Mizoram Journalist Association (MJA), Kolasib district chuan Covid-19 donaa a ṭula hman turin Kolasib District Disaster Management Authority (DDMA) leh Kolasib Dist Level Task Force on Covid-19 ah Rs. 5,000 an pe a, an vice president Andrew VL Auva'n Kolasib SDO (Sadar) Vanlalchhuanawma Chawngthu hnenah a hlan.Vanlalchhuanawma Chawngthu chuan, Mizoram páwn aṭanga rawn hawte Kolasib district-a quarantine centre-a an enkawl danah khung hrante an lungawi thu sawiin, Bawngkawn, Aizawla mi phei chuan lawmthu sawi nan Rs. 50,000 a pek thu a sawi. Kolasib district-ah ruihhlo ngai quarantine centre-a dah mek mi 149 an awm a, chu'ngte chu Thingdawl Polytecnic Centre-ah mi 106, Bairabi-ah mi 39 leh Kawnpuiah mi pali an nih thu a sawi bawk. |
tualchhung | India ramin Covid-19 a dona (India's Fight Against Corona)-a thâ thawh tura inpe thei (volunteer/ donor) mimal leh pawlte tan 'mygov.in' kaltlangin inziah luh theih a ni. Inziak lutte chu mamawh dan azirin a kaihhnawih state/union territory/ Ministry of Health and Family Welfare aṭangin koh/biak an ni ang. MyGov India leh National Disaster Management Authority (NDMA) leh Ministry of Health & Family Welfare-te chuan mygov.in hi an buatsaih a ni. March 31, 2020-a chief secretary Lalnunmawia Chuaungo hoa Mizoram sorkar offi cial-te ṭhukhawm pawhin Mizoram aṭangin inziak lut an awm theih nan a darh zau thei ang bera puanzar ni se, tiin an rêl. Eng tik lai pawhin mygov.in-ah inziah luh theih reng a ni a; April 5, Pathianni zan dar 8 thleng khan mimal 1,12,080 leh pawl 4,721 an inziak lut tawh. Hemi kaltlang hian sorkar aṭangin puih dilna 573 a awm tawh a, volunteer-te aṭangin item hrang hrang - digital infrared thermometer, digital thermal scanner, glove, shield, mask, hand sanitizer leh PPE item hrang hrang thawh a ni tawh bawk. Item thawh tawh zawng zawng chu 5,54,862 a ni.MYGOV INDIA HNUAIA THAWH THEIHNATE HEALTH KAIHHNAWIH • Hmanraw mamawh (medical equipment) • Damlo enkawl kawnga puih (paramedic) • Natna vên leh enkawl • Primary healthcare worker-te puih • Tar chak lo leh a mamawh apiang puih • Ruang sawngbawlnaa puih • Damlo phurh kualnaa puih COMMUNICATION LAM • Faina leh thianghlimna lam mipui zirtir • Mi dang nen inhnaih lutuk lohna tur ngaihtuah • Pawl bik hnena zirtirna pek • Helpline vil ENTREPRENEUR LAM • PPE, mask, sanitizer, etc. siam lama ṭanpui • IT lama ṭanpui • Ei tur leh bungraw mamawh ngaihtuahpui ESSENTIAL SERVICE • Quarantine, home isolation leh dan leh thupek kenkawhna kawnga a ṭul anga district adminis tration puih • Hri dái theu leh thil tih fai kawnga puih • Ina kal chilha mi mamawh pek |
tualchhung | Tourism minister Robert Romawia Royte chuan February 8, Inrinni khan Reiek Tourist Resort-a Zokhua leh Adventure Park a hawng a; zin mite hîpna tura ruahman tur Reiek tlang cheibâwlna hna thawh tur lungphùm a phúm bawk.Robert Romawia Royte chuan, ""Zin mite hîpna hmunpui, ram dang mite hriat hlawh khawpin Reiek hi cheibâwl tum a nia, tourist destination tak taka siam turin sorkar bakah, Reiek khawtlang mipuiah a hlawhtlinna a innghat thui hle,"" a ti a; sorkarin ruhrel hrang hrang a dinte chu duat turin a chah.Tourism Minister chuan, Reieka Zokhua chu hun eng emaw chen mipui hman theihin awm tawh mah se, project-in a ken tel thil tam tak siam belh a nih avangin dan ang taka hawn a nih mai loh thu a sawi a; khawvel changkang zelah mipuiin hlimna leh chawlh hahdamna hmun tlawh an uar tial tial tih sawiin, ""Chutiang ang dawngsawng thei tur chuan Tourism department inbuatsaih a ngai a, Mizorama hmun mawi kan neihte khualzin hìp nan hman ṭangkai kan thiam a ṭul a ni,"" a ti.Zokhua leh Adventure Park hi a project hming chu Development of Adventure and Eco-Tourism at Reiek tih leh, Development of Adventure Theme Park tih a ni a, cheng nuai 1350.37 hmanga siam a ni. Ministry of Tourism hnuaia Swadesh Darshan Scheme hnuaiah October 2017-ah thawh ṭan a ni a, August 25, 2019-ah zawh a ni. Park-ah hian high rope course, zipline, shooting range, climbing wall, tarzanland, spider web, Austrian trolley leh body zorbing-te a awm.Reiek tlang cheibâwl hna chu North East Special Infrastructure Development Scheme component-I aṭanga hmuh cheng nuai 560 hmanga thawh tur a ni a; kea kalna, lirthei dahna, inthiarna, street light, khaw thlirna, amphitheatre chei ṭhatna, retaining wall leh thil dangte siamna tur a awm. |
tualchhung | Chief minister Zoramthanga chuan, Mizoram University (MZU) Southern Campus din tur chu an la duh tâwk mai dawn loh thu a sawi a, ""Western campus, eastern campus, khawi emaw laiahte pawh din belh zel kan tum,"" a ti.MZU Southern Campus din tur leh Bru-te Tripura-a an awm nghehna tur lawmna nimina MSU-in Chanmari YMA Hall-a an buatsaihah thu sawiin Zoramthanga chuan, ""University pakhat mai ni loin, campus kan nei tur hi a lawmawm. Hemi atana tun hma aṭanga lo beitute zawng zawng kan fak a, a lawmawm kan ti. Kan sorkarah pawh a bik takin minister incharge Pu Thangtea'n theihtawp a chhuah a, a fakawm,"" a ti a; Minister Dr R Lalthangliana beihna a zarah thui tak a kal a, amah pawhin theihtawpa a beih thu a sawi.Chief Minister chuan, MZU Southern Campus din a ni tur chu zirlaite tan leh ram tan thil lawmawm tak a nih thu sawiin, infrastructure din kawngah theihtawpa chakin sorkarin hma a lak dawn thu a sawi a, ""Southern campus hnuah a tawp mai dawn lo. University dang din a buaithlak si a, eastern campus, western campui, khawi lai emawahte pawh din zel kan tum. A chak thei ang berin theihtawpin hma kan la dawn,"" a ti.Bru chungchangah Zoramthanga chuan, kum 1993-1997 vel khan Bru lehkhathiamte'n Chaltlanga an inah an hmuh ṭhin thu sawiin, ""An hnam din chhuahna atan engtin nge an awm ang tih min zawt ṭhin a, Tripura, Assam leh Mizoramahte an awm darh avangin an awmna apiangah minority an ni a, huaisen leh chak thei loa an awm ṭhin thu ka hrilh ṭhin. Rêng lal an neihna Tripura chu an ram dik tak a nih avangin khuta awm khawm a, district council-te nei a, vote hlâwm nei turin ka fuih ṭhin a ni,"" tiin a sawi.CM Zoramthanga chuan, a hnu lawkah 'Tuikuk zawng zawng chhuk vek tur' tih a nih thu sawiin, ""Ka sawi vang pawh ka ti lo a, a ni lo pawh ka ti lo. An chhuk chhan kha tu emaw thah vang a ni lo. A bul inṭanna chu nationalism a ni. A rawttu ber pawh an inhre lo. Refugee angin an inchhál a, Mizoin min tiduhdah tih ngawt loh chu chhuanlam tur an nei lo,"" a ti. Bru-te chuan Tripura-a awm hlen chu ṭha ti mah se, Mizoram lama lêt loh rawt ngam erawh an awm lo niin a sawi bawk. Chief Minister sawi danin, nikum khan Bru hruaitute leh hnam dangte'n amah (Zoramthanga) an hmu a, Tripura-a awm nghehna tura ṭan la turin an ngen. Mizoram sorkar pawhin an awm ngheh a duh a, Tripura sorkar leh Ministry of Home Affairs (MHA) erawhin an duh lo. Bru-te Tripura-a awm hlentir an nih loh thulha PIL thehluh tur pawh Mizoram sorkarin a duang vek a, mahse, PIL thehluh ngai loin, Bru-te chu Tripura-ah awm hlentir turin inremna a awm ta a ni.Inkhawmah hian Higher & Technical Education (HTE) minister Dr R Lalthangliana pawhin thu sawiin, MZU Southern Campus din theih a ni ta chu lawmawm a tih thu a sawi a, ""Kum khat chè chê kan sorkar a nih laia hetiang kan tawng hi Lalpa'n thil ropui min tihsak a ni. Kan Chief Minister hmalakna a nih avangin a chhuanawm ka ti hle. Tuikuk chungchangah hetiang thil kan han tawng hi hnam thil tak tak a ni,"" a ti. Inkhawm hi MSU vice president J Lalmuanzuala'n a kaihruai a, MSU president Vanlalliana Khiangte leh MSU Regional Hqrs., Lunglei president Lalramnghinglova te pawhin thu an sawi. Chief Minister thusawi Ṭhenkhat4MZU western campus, eastern campus, khawi emaw laiahte pawh din belh zel kan tum.4MZU Southern Campus-a infrastructure din kawngah theihtawpa chakin sorkarin hma a la dawn.4MZU Southern Campus dinna atana tun hma aṭanga beitute zawng zawng kan fak.4Bru-te Tripura-a awm khawm turin ka fuih ṭhin.4Bru-te Tripura-a an chhuk chhan kha nationalism vang a ni.4Tripura-a an awm hlen theihna atana ṭanpui turin min sáwm.4Tripura-a awm hlentir ni dawn lo se chuan PIL thehluh tum a ni. |
tualchhung | MZP chuan nimin khan Aizawla kâwn hrang hrangah hnam dang dan loa khawsa an awm leh awm loh an enfiah a, Inner Line Permit (ILP) nei lo hnam dang 70 chuang hmuchhuakin, sorkar thuneitute kutah an hlân.MZP tarlan danin, dan loa hnam dang awmte dap hnatlangah hian MZP hruaitute bakah college hrang hrang students union hruaitute leh hnampual zirlai pawl hruaitute an thawk chhuak. Hnam dang dan loa khawsa an hmuhte chu ILP nei lo te, ILP atan anmahni leh anmahni lo in sponsor-te leh hnam dang vêkin an lo sponsor-te an ni.MZP chuan, sorkar leh thuneitute'n theihtawp chhuaha hma an lak mek laia tûk khat hnatlannaa hnam dang ILP nei loa khawsa leh dan loa sumdawng tam tham tak man chhuah tur an awm chu pawi an tih thu an tarlang a, ""Hnam dang dan loa khawsa hmuhchhuahte chincháng ngun takin kan en zui dawn a, thawn kîr (push back) an nih dan pawh Vairengte thlenga ûm zui a ni ang,"" an ti.ILP chu a nihna ang taka hmang tur leh a pek chhuah danah fimkhur leh zual turin sorkar thuneitute an ngen tih sawiin MZP chuan, ""Ram leilung fate'n khawpuiah in luah tur harsa taka an zawn ṭhin laia dan loa awm hnam dangte'n awlsam taka in luah tur an hmu mai ṭhin hi pawi kan ti hle a ni,"" an ti a; Mizorama khua/veng village council/local council hotute chu hnam dangte ILP pek chungchangah document felfai lo chu hriatpuina lehkha pe tawh lo turin an ngen a ni.MZP chuan, Mizorama dan loa hnam dang sumdawngte dap chhuakin a ṭul angin hma an la zel dawn tih puangin, ""Hnam dang dan loa sumdawngte dapchhuah kawngah Mizo mipui thlawpna kan ngen tak meuh a ni,"" an ti. |
tualchhung | All Mizoram Farmers Union chuan Mizoram sawrkarin rua/ mau chin leh sawngbawlna lama hma a lakna chu tha a tiin lawmawm a tih thu a sawi a. Sawrkar hmathlir a hlawhtlin ngei theih nan Mualcheng ‘S’ ram Thlisamah ram hectare 200 a zauah hma an la mek tih a sawi.AMFU Gen. Hqrs. thuchhuak chuan, mau/rua chin tihhlawhtlinna tura hma a lak ve na a tarlan rual hian, sawhthing hralhna lam harsatna avangin Mizorama sawhthing chingtute an mangang hle tih a sawi a. He harsatna hi sutkian a nih theih nan Mizoram sawrkarin sawhthing chingtute tharchhuah leisak dan ngaihtuah turin an ngen tih a sawi.Vawk hri leng avanga Lungsen khawpui leh hmun hrang hranga chhiat tawhna chu AMFU chuan pawi a tiin, Lungsen mipui leh hmun hrang hranga tuartute a tawrhpui thu te; hri chungchanga sawrkar hmalakna lawmawm a tiin, a bikin AH & Vety minister Dr K. Beichhua hmalakna chhuanawm a tih thu te a sawi a ni.Covid-19 hrileng vanga Mizoramin tam a tawrh loh a, ei leh bara kan intodelh theih nan Mizoram kuthnathawktu zawng zawng, sawrkarin Covid-19 inkaihhruaina a siamte zawm chunga theihtawpa hma la turin AMFU chuan a ngen nawn tih sawiin, ‘Hrileng karah kum 2021 chhung hian, kan rinpui ber buh tam zawk kan thar theih nan kuthnathawkuten theihtawp chhuah ang u,’ a ti.Khawchhak lam atanga Zohnahthlak unau, raltlana lo tlathlate chu khaw tina kuthnathawktuten a theih chin china lo buaipui a, ei leh in, silh leh fen lo ngaihtuahsak turin a ngen tih AMFU thuchhuah hian a sawi bawk. |
tualchhung | Mizoram chief minister Zoramthanga tirhin Mizoram Member of Parliament pahnih C. Lalrosanga leh K. Vanlalvena te bakah State Planning Board vice chairman H. Rammawi leh MNF adviser Rosangzuala ten Union Minister of State for Home Nityanand Rai chu a pisa-ah hmu in Mizorama Myanmar atanga raltlan rawn lutte chungchang leh Aizawl khawpui laili atanga Assam Rifles-te Zokhawsanga an insawn dan tur chungchanga thil pawimawhte an sawipui.Minister hnenah hian sipai sawrkar tihduhdahna avanga harsatna nasa tak tuar mek Myanmar mipuite tanpui tura tun aia nasa zawka India sawrkar a chet a tul thu thlenin, India rama raltlan rawn lutte pawh thawn haw rih loa, a tul dan ang zela lo chhawmdawl turin India sawrkar an beiseiin an ngen tih an sawi a. Democracy namthluk a nih avanga buaina leh democracy tungding leh tura beihna hi tun aia chak zawka thlawp a tul tih Home minister hnenah hian an thlen.Aizawl khawpui laili atanga Assam Rifles sawnchhuahna tur Zokhawsang pawh engkim peihfel a nih tawh thu hrilhin, an insawnna tur programme siam tawh turin Home minister hnenah hian an thlen bawk.Chief minister tirh MP leh midangte hian March 18 khan Union Home secretary Ajay Kumar Bhalla, IAS chu a pisaah an lo hmu tawh bawk a. Union Minister of State for Home leh Home secretary te hian Mizoram aiawha anmahni dawrtute thu thlen hi an ngaipawihmawhin tihhlawhtlin ngei an tum thu an lo hrilh a ni. |
tualchhung | Siaha District MJA chuan February 15, Inrinni khan IPRO auditorium-ah khawmpui an hmang a, MADC chief executive member (CEM) N Zakhai an a hman pui.N Zakhai chuan chanchinbumite chuan hmanraw hrang hrang hmangin mipui leh sorkar inkarah palai hna an thawk tih sawiin, ""Mipui beng an ni a, chu chu rinawm taka an chelh tlat a pawimawh,"" a ti a, Siaha MJA member-te chu dik taka hna thawk turin duhsakna a hlan.Siaha MJA president V Pawhla pawhin thu sawiin, ""Chanchinbumite chu eng party worker mah an ni tur a ni lo. Thuchhuah aṭangin miin kan nihna an teh a, fimkhur a ṭul a ni,"" a ti.Khawmpuiah hian kum 2020-2022 chhunga Siaha District MJA hruaitu atan president-ah M Baithai, vice president-ah V Pawhla leh tresurer-ah Lalnunkima Pisate an thlang. Resolution pakhat 'Siaha district-a nursing school nei tura ruahmanna thui tak kalpui tawh, vawiin thlenga kan la nei thei lo hi zir chiana aṭul anga hma lak ni rawh se' tih an pawm bawk. |
tualchhung | Political party – Zoram Peoples’ Movement chuan MLA an nei lo tih Mizo National Front chuan an sawi.MNF Gen. Hqrs. thuchhuak chuan, Zoram Peoples’ Movement hi a tirah political party ni loin pawl paruk intelkhawm – allied front/electoral alliance an ni a, MLA Election 2018-ah independent-in an chuh a, MLA seat 7 an la a, inthlanpui zawh, kum khat leh a chanve hnu, 2019 June 3 atangin Election Commission of India chuan political party angin a pawm ve chauh tih a sawi.MLA inthlan an chuh laiin independent candidate vek an ni a. MLA 7 an neih hnuah Mizoram Legislative Assembly House legislature group affiliation atan speaker hnenah Zoram Peoples’ Movement Legislature Party tia hming invuahin an dil a. Assembly speaker-in an dilna hi pawmsakin Zoram Peoples’ Movement Legislature Party tiin hriat an ni ta a. Hemi rual hian legislature party dang – MNF, BJP, Congress Legislature Party-te pawh pawm nghal vek niin Assembly Bulletin part-II a tihchhuah a ni tih a sawi bawk.‘ZPM Legislature Party tih a nih avangin ZPM hi political party an ni tihna a ni lo a, Rule 4 Sub-No (3) of the Members of Mizoram Legislative Assembly (Disqualification on Ground of Defection) Rules 1987 hnuaiah Assembly chhung inrelbawlna atan chauh legislature party/group an din zawk a. A awmzia chu, independent MLA-ten tum thuhmun neia intelkhawmin Assembly House-ah pawl (group) an insiam tihna a ni,’ a ti.ZPM hi ECI-in political party-a a pawm tak avangin Mizoram Legislative Assembly speaker chuan 2019 September 18 khan legislature group hminga Zoram Peoples’ Movement tih chu hman chhunzawm zel a remchan loh thu a hrilh thu te, 2020 January 20 khan ZPM Legislature Party – group leader Pu Lalduhoma chuan speaker hnenah Zo Peoples Movement Legislature Party din remtihna a dil thu leh a dil angin 2020 February 5 khan speaker-in a pawmsak leh tak thu te MNF chuan an sawi.‘Zo Peoples Movement Legislature Party hi independent MLA vek an nih avangin legislature group hmingah political party hming an hmang thiang lo a. Amaherawhchu, ‘ZPM’ tih hming hrim hrim put zui zel an duh avangin ‘Zoram’ tih aiah ‘Zo’ tih hmangin ZPM hming an la awinung chhunzawm ta zel a. Hei hian mipui bumna lian tak a thlen phah ta a ni,’ thuchhuah chuan a ti.Zoram Peoples’ Movement (political party) leh Zo Peoples Movement Legislature Party tih chu ZPM tia lam ve ve theih a nih thu te, hei hi ZPM mi leh saten tuna independent MLA 6-te ZPM MLA anga ngai luiin mipui an bum tak thu te a sawi. ‘ZPM party hian MLA pakhatmah an nei lo a, an MLA emaw an tihte hi independent MLA vek an ni a, political party an zawm thiang lo. Legislative Assembly-ah erawh an group hming lamtawiah ‘ZPM’ tia lam ve theih tho turin Zo Peoples’ Movement Legislature Party nih an dil anga pawm an ni. Hei hian ZPM party MLA an ni tihna a kawk lo,’ a ti.Zoram Peoples Movement chu political party diktak a nih thu leh Zo Peoples Movement tih erawh chu tuna independent MLA-te legislature group hming invuah mai a nih chauh zawk thu MNF hian an sawi. |
tualchhung | Horticulture department chuan lockdown avanga Dawnfawh dehralna kawnga harsatna tawk mek Dawnfawh chingtute harsatna sutkianpui turin a buaipui zui zel a. Hriat theih chinah nimin thleng khan Dawnfawh Kg singkhat chuang an dehral sak tawh.Horticulture Dy Director hnen atanga thu dawn danin, Dawnfawh dehralna tur zawnsak chungchangah Aizawl khawpui chhunga LLTF thenkhat bakah khaw danga VLTF te an be fel tawh a, khaw dangte pawh biak mek an nei nual tih a sawi.Tuna buaipui mek Dawnfawh hi Lamzawl, Ngopa leh Pawlrang khuaa loneitu chhungkaw 24 te tharchhuah a ni a, an tharchhuah zatve aia tam hi dehral loh an la nei niin Lamzawla dawnfawh chingtu Lalchungnunga chuan nimin khan The Aizawl Post a hrilh.Hrileng laka inkharkhip mek avanga an harsatna hriatpuia horticulture department-in a dehralna lam an buaipui chungchangah leh tlawmngaia dawnfawh leisaktu mipui chungah, Mizorama dawnfawh tharchhuaktute chu an lawm hle tih Lalchungnunga chuan a sawi a. Hetih lai hian, a vawikhatna a la nih avangin a la chang tha lo deuh lo tel palh te a awm a, a bukna lamah pawh hnawhsarum deuha thiltih a nih avangin lo dik lo deuhte pawh a awm thei a, mipui hriatthiamna kan ngen a ni, tiin a sawi bawk.Dawnfawh chi hi Horticulture department chuan a thlawnin an pe a, training an pek bakah an vil zui bawk niin Lalchungnunga chuan a sawi a. “Mizoram leilungah Dawnfawh hi tha takin a tharchhuah theih tih a lang tawh a, tun atanga kum hnih velah chuan Mizoram intodelh theihna khawp hi kan tharchhuak theiin ka ring,” tiin a sawi a. “Lamzawlah chuan nakum lama Dawnfawh chin tum hi an awm nual tawh a, kan khua hi in 80 vel kan ni a, kan vai pawhin Dawnfawh hi ching ila, Dawnfawh chinna tur ram hi kan la nei tha tawk niin kan hria; tuilakna erawh changtlung zawka buaipui a ngai dawn,” tiin a sawi bawk a ni.Lamzawlah hian chhungaw 12-in Dawnfawh hi an ching a, Ngopa-ah chhungkaw 10 leh Pawlrangah chhungkaw 2-in an ching bawk. Dawnfawh ching hnem pawl chuan tin 7 hmunah an ching a ni. |
tualchhung | District Local Administration Department, Lunglei buatsaih Lunglei district-a tualchhung rorelna leh hmasawnna langtlang neih nana ruahman – ‘Promotion of Transparency in Local Administration Phase II 2021’ hnuaiah village council thawk tha thlanchhuahte hnenah lawmman hlan a ni. District bawrhsap Kulothungan A chuan a hmanpui.DLAO Lunglei report danin, Promotion of Tranparency in Local Administration Phase I 2020 ah VC 5 thlan niin, Phase II-ah VC 10 thlanchhuah an ni. He hmalaknain a tum ber chu, VC leh mipui inkara thawhhona tha leh inrin tawnna a awm theih nan a ni a; hmasawnna hnate langtlang taka kawng tinrenga thawh leh hmuh theiha awm theih nana tih a ni. Thlakhatah vawikhat tal kokim taka VC thutkhawm neihin VC member zawng zawng hriatah sum hmuhna leh hmanralna tarlan te, thla khatah vawikhat tal Gram Sabha neiha sum dihmun mipui hriata tarlante, VC House-ah a duh apiang en theih tura sum din hmun tarlanga vengchhung chanchinbu kaltlanga VC thuthlukna leh sum dinhmun mipui hriata puanzar te, zawhfiah duh emaw sawisel duh nei tan biakpawhna tur siamte, VC hnathawh enpui turin NGO leh kohhran sawm leh, thla tin LAD office atanga internal audit neihte a ni.Promotion of Transparency in Local Administration Phase II 2021-ah hian Lunglei district chhunga VC 10 thlanchhuah te telin, a titha lawmman late chu: 1-na Bazar Veng leh Zotlang, 2-na Venghlun, 3-na Theiriat leh Zohnuai an ni. Sethlun VC, Mualthuam ‘N’ VC leh he hmalaknaa LAD-in a thawhpui Lunglei Govt College NNS-te hnenah special prize pek an ni. |
tualchhung | Mizoram larsap PS Sreedharan Pillai chuan Nilaini khan Lunglei a tlawh a. District bawrhsap Kulothungan A, SP Rex Zarzoliana Vanchhawng leh district official dangten an lo dawngsawng. Lungleia district head of office-te meeting a neihpui a ni.Larsap chuan Mizoram second capital Lunglei district tihmasawn zel tura hmalak tulte leh harsatna awmte zirchiang tur leh sawrkar hnathawkte leh khawtlanga mi pawimawhte kawm tura kal a ni tih a sawi a. Mizoram mipuite khawtlang anga lungrual taka khawsakhona leh sawrkar tawiawm tlat thinnate chu fakawm a tih thu a sawi.Hmasawnna daih rei leh tlo nei tur chuan kawng hrang hranga intodelh a tul, tiin, head of office kalkhawmte chu district tihmasawn tura mawhphurhna fawng vuantute an nih angin an hmazawn theuha tih tur awmte uluk leh taima taka thawk chhunzawm zel tur leh mipui hamthatna dah hmasa zel turin a chah. Lunglei district chu international border awmna, Bangladesh nena ramri intawm a nih avangin district official, ramri hnaiha khaw awmte leh a bikin ramri-a duty sipaite chu boruak tha siam kawnga hma la turin a chah.Lunglei bawrhsap Kulothungan A chuan an district chanchin, dinhmun leh hmasawnna hna kal mekte a thlalak nen a sawifiah a. SP pawhin Lunglei district-a dan leh thupek kenkawh chungchang leh invenhimna kalpui dan a sawifiah bawk. Inkawmnaah hian head of office thenkhatten an department hmalakna pawimawh leh harsatna neihte larsap hnenah hian an thlen a ni.Hemi hnu hian kohhran hruaitute, NGO hruaitute leh political party-te larsap PS Sreedharan Pillai hian a kawm leh a, a kawmte hian harsatna an neihte ziakin a hnenah an thlen a ni.Larsap hian hnuchham enkawlna hmun – Bethel Centre Chhumliankawn a tlawh a. He Centre hi kum 2003-a bul tan niin, tunah hian naupang 100 (mipa 54 leh hmeichhia 46) an awm. Bethel Centre Management Committee-in enkawlin thawktu mi 13 an awm a, heng zingah hian sawrkar laipui Ministry of Women & Child Development kaltlanga rawih counselor pahnih, case worker pahnih leh paramedical staff pakhat an tel a ni. Bethel Centre-ah hian primary school leh middle school kalpui a nih bakah a hmuna cheng naupangte hian puantah, puanthui, electrical wiring, mobile reparing leh thiamthil dangte zirchhuakin eizawnnaah an hmang zui mek a ni.Christian Hospital Serkawn a tlawh bawk a. He Hospital hi kum 1923-a din niin, tunah hian khum 100 a awm. Doctor 11 leh staff 183 an awm a, Christian Hospital Serkawn hnuaiah hian nursing school a awm bawk. |
tualchhung | Champhai District ZPM chuan thuchhuah siamin, Lok Sabha MP C Lalrosanga chu a chunga thuneitute avanga Citizenship Amendment Bill (CAB) a support a ngaih avanga an khawngaih thu an tarlang.Champhai ZPM chuan C Lalrosanga chu mi fel tak, a hun hman tawh dan ena pa chhuanawm tak a nih thu tarlangin, ""Mah se, mahni ṭha tih ang pawh sawi thei loa control-tu nei, awmna party fuh loh vanga hmingchhe taka a chhuak ta mai leh mualpho taka a lim halsak hial ngaia a awm ta mai hi pawi kan ti hle. CAB pass a nih lohna tura kohhrante ṭawngṭairualna pawisa thei loa CAB a support ta mai hi a chunga thuneitute vang ni ngeia ngaiin kan khawngaihin kan lainat tak zet a ni,"" an ti. C Lalrosanga dinhmun chu awmna hmun thlan fuh loh pawizia zirtirtu ni se an duh thu tarlangin Champhai ZPM chuan, ""A ṭha zawnga mipuite min khawih harhtu leh ngaihtuahna thui zawk min neihtirtu lo ni ngei se kan duh a ni. Mosian Aigupta ram rote leh sum ropui it loa ama mite nen tihduhdah tuar a thlang ang khan, kan ram hruaitute pawh hian BJP sum it avanga rampum buaina siam tawh loa hmangaih taka ram enkawl turin kan ngen a ni,"" an ti bawk. |
tualchhung | ""Chanchinbua lo lang kha a dik kan ti chiah lo chungin a dik lo pawh kan ti chuang lo,"" - Excise SecretaryExcise & Narcotics department (END) hotute chuan nimin khan thuthar thehdarhtute kâwmin, MLP Rules 2019 chungchang an sawifiah a; MLP Rules-in zu siam phalna a pek turah rakzu a tel lo nia sawiin, phalna pek tur chuan tinzàwn bik a nei niin an sawi.END secretary KT Beicho chuan, chanchinbua MLP Rules chungchang inziah dan chu mipuiin an hriat sual palh theih thu sawiin, ""Chanchinbua lo lang kha a dik kan ti chiah lo chungin, a dik lo pawh kan ti chuang lo. Mahse, mipui vantlangin an hriatfiah kan duh a ni,"" a ti.END Secretary chuan, ""MLP Rules hi Delhi-a kan Minister zin a lo haw hunah ngaihtuah leh a ni ang a, he enabling provision hi nakinah sorkarin a ṭha a tih loh chuan a kalpui lo ang, sorkar thu thu a ni,"" a ti a; MLP Rules chu gazetted-a chhuah a la nih loh avangin hman theih a la ni lo tih a sawi.END commissioner Ngurchungnunga Sailo chuan, MLP Rules-in zu siam chhuah phalna a pek turah rakzu a tel lo niin a sawi a, ""He Rules hian a tinzawn chu, Champhai leh Hnahlana tun hmaa wine siamna (winery) ṭhinte'n grape an la thar chhuah reng avangin license tihnunsak leh a, wine siam chhuah leh a ni,"" a ti.END commissioner Ngurchungnunga Sailo chuan, ""Rules-ah hian 'country liqour' tih a ni a, MLPC Act hun laia Chapchar Kût leh Ṭhalfavang Kut vela zufáng leh zupui hun bik neia hralh chhuah tura siam phalna pek ang kha a kâwk a, rakzu a tinzawn lo,"" a ti a; beer pawh tun hmaa Sakawrtuichhuna siamna hmun (Mizo Brewery) awm ṭhin chu sorkarin rem a tih chuan an license tihnun leh a nih ang a, beer an siam chhuah theih dawn thu a sawi.Ngurchungnunga Sailo chuan, MLP Rules chu hman theih a la ni rih lo tih sawiin, ""Notify ni tawh mahse gazetted a la nih miau loh avangin hman theih a la ni lo. Hman theih pawh ni se, siam phalna dil zawng zawng hnenah pek a ni lo ang. Phai ram anga siamna hmunpui ang dinna tur a ni lo,"" a ti.Excise statement chuan, ""Mizoram chhungah zu khap burna dan, The Mizoram Liquor (Prohibition) Act, 2019 khauh taka kalpui zel a ni,"" a ti a; MLP Act-a dan tesêp ṭhenkhatte avangin zu khapna dan chu tihzângkhai emaw, tihnêpna emaw a ni lo niin a tarlang.END-in MLP Rules an sawifiahna1.MLP Rules hi 19th December, 2019 khan Mizoram sorkarin notification a chhuah a, hei hi official gazette-a tarlan a nih hma chuan hman theih a ni lo. (Rule no. 1(3).2.Beer siamna (brewery) leh wine siamna (winery)-te sorkarin a rem tih chuan licence a pe thei (Rule no. 7).3.Hun engemaw bikah, hun bithliah chhung atan sorkarin phalna a pekte hnenah a hmun huam tur chin bithliah siamin Mizo zu siam (country liquor) - zufang, zupui, etc. te siama hralh theihna pek theih a ni ang (Rule no. 17). Hei hian Mizo hnamin zu a neihte pholanna satliah a kâwk deuh bik.4.Foreign ram hruaitu, ram khat ambassador, diplomatic envoy emaw consul, honorary consul emaw, an aiawhte, foreign ram emaw India ram state dang aṭanga khualzin (tourist) leh mi pawimawh bikte, Mizorama foreign mi hna thawka awm te, sipai bángte leh an hriselnain a mamawh vanga doctor-in in tura a chawh bikte hnenah hun ruat bik chhung atan zu in leh lei phalna pek theih a ni (Rule no. 15).5.Excise & Narcotics department-in zu a man sate a dahṭhatna turin zu dahna hmun bik kudam a siam thei ang (Rule no. 25-A).6.A chunga thil ṭhenkhat phalna pek theih tura ruahmanna awmte hi a ṭul anga hman ṭangkai theih tura dah a ni. |
tualchhung | BJP, Mizoram Pradesh president atan general secretary ni mek Vanlalhmuaka thlan a ni a, nimin khan puan chhuah niin, president kal chhuak Prof. JV Hluna a thlâk ang. BJP National Council member atan Nirupam Chakma thlan a nih thu puan a ni bawk.Nimina BJP Mizoram State Office-a inkhawmah Mizoram BJP hruaitu thlan a ni a, central BJP aṭangin inthlanpui turin Lok Sabha MP Vinod Sonkar-a'n a telpui. Vinod Sonkar chuan, Vanlalhmuaka chu chuhtu dang awm loin BJP, Mizoram State president-ah a tlin thu a puang a ni.Vinod Sonkar chuan, central BJP-in Mizoram a ngai pawimawh hle nia sawiin, Mizoram BJP president thlan hmain national vice president-te'n state council member-te aṭangin state president tura ṭha tur an thlang lâwk tawh tih a sawi a, ""State president thar atana Vanlalhmuaka thlan a ni hi a lawmawm hle. BJP national president thlannaah Mizoram chuan vote a nei thei dawn a, state lian UP-te pawhin vote an nei thei lo a ni,"" a ti.President kal chhuak Prof. JV Hluna chuan President chu duhsakna hlânin, Mizoram BJP-in hma a sawn phah ngei a beisei thu a sawi a; Mizoram BJP president a nih chhunga an thawhhonaah a lawm thu a sawi nghal.Mizoram BJP President thar chuan, an mawhphurhna thar chu lawmawm a tih thu sawiin, ""Hetiang dinhmun ka nih theihna chu Prof. JV Hluna vang a ni. Mizoram leh hnam tan theihtawp chhuahin kan kal dawn a, kum 2023 MLA inthlan awm turah sorkarna siam ngei turin theihtawp kan chhuah dawn a ni,"" a ti.Vanlalhmuaka hi December 12, 1971-ah a piang a, Mizoram BJP-ah president a nih hma zawng general secretary i/c Organization a ni. |
tualchhung | Aizawl, May 11 :Mizoramin hrileng a do kawngah harsatna te chu awm thin bawk mah se hna a la kal thei zel a, harsatna lian tham a awm rih lo, health minister-in a ti.Health minister Dr R Lalthangliana chuan tun dinhmunah hmanraw lamah indaih loh emaw tlakchham emaw a awm lo tih a sawi a, khum indaih loh pawh a awm rih lo tih te, sum neih loh vanga harsatna pawh a awm rih lo tih te The Aizawl Post a hrilh.Tun hnaiah hri kai an pung a, hri vei vanga enkawl zat pawh a pung. Mahse khum indaih loh a la awm lo a, tunah rih chuan khum pawh ngaihtuah belh zel niin, hmunin a daih loh avanga inenkawl theih loh a la awm lo, Dr Thangtea chuan a ti.“Covid Care Centre te, Community Quarantine Centre te ngaihtuah belh zel a ni a, ZMC lamah pawh hri kaite enkawlna tur siam belh zel a ni a. Chuvangin tun dinhmunah chuan khum indaih loh a la awm lo,” a ti.Hmanraw lamah pawh tlakchham a awm rih lo tih a sawi a, “Kan mamawh ang hi chu kan la nei thei zel e. Tun dinhmunah neih loh leh tlakchham, khatiang kha a awm lo,” a ti.Sum chungchang pawh a sawi a, sum neih loh vanga hrileng donaa harsatna sawi tur a awm a hriat loh thu sawiin, “Kan chief minister hian thahnem a ngai em em a, sum lamah harsatna a awm ang tih hi a hlau a. Official-te pawh an tang a. Tiang khan theihtawp kan chhuah tlang a. Chuvangin sum harsatna vanga hripui do kawnga chet theih loh ang kha, a awm lo a,” a ti.Chutih rual chuan, “Sum hi a tam e tihna a ni lo a. Khawvel ram dangte ang bawkin hrileng vang hian sum lama harsatna chu Mizoram pawhin a tawk ngei a. Chutiang karah chuan hri do nan chuan sum a awm thei zel a ni,” tiin a sawi chhunzawm a, “Covid-19 dona tura sum mamawh chu Mizoram sorkarin min pe zel a ni,” a ti. |
tualchhung | Govt. Champhai College Department of Geography, I&PR Champhai leh YMA Sazep Branch tangho chuan tlang san zawng zirchianna, elevation survey neiin Champhai District Khawbung RD Block huamchhung Myanmar ramri depa awm, Zopui tlang sang lai ber, Sazep ram chhung ami chu lawn chhuakin an teh.Tlang san zawng tehna – Garmin GPS Etrex hmangin Zopui tlang sangna lai bera ngaih, latitude 23°N 15′ 54″ leh longitude 93° E 19’41” chu chawhnu dar 1.05 khan teh niin, feet 6462-a sang nia chhinchhiah a ni.Govt. Champhai College hian kumin March 30 khan Khawbung RD Block huamchhung Myanmar ramri depa awm tho Lurh tlang chu tehin feet 6295 niin an chhinchhiah a ni. He college Geography Department chuan an zirchiannate hi uluk taka chhinchhiahin IQAC atan report an siam dawn a ni. |
tualchhung | Health Services joint director (Food & Drugs Administration) Lalsawma chuan, Covid-19 venna atana him lo hand sanitiser (sub standard) Mizoramah lak luh a ni tih hmuh chhuah a nih thu Vanglaini palai a hrilh.Lalsawma chuan, hand sanitiser chu Covid-19 laka invènna hmanraw pawimawh tak pakhat a nih thu sawiin, ""Mamawhna pawh a sang a, chuvang chuan India ram hmun hrang hrangah siam chhuah pawh a tam ta hle. Hetih mek lai hian, a pawimawhna hi tute'n emaw remchangah hmangin, Drugs & Cosmetics Act, 1940-in standard a tih chin ngai pawimawh loin an siam a, an thehdarh nasa hle a ni,"" a ti.Hand sanitiser ṭha tâwk lote chu Mizoramah pawh lak luh ve a ni tih hmuh chhuah a nih thu sawiin Lalsawma chuan, ""Damdawi zuarte'n mipui mamawhna hriain an chah ṭhin a, chu'ng zingah chuan sub-standard product-te hi a lo thleng tel ve ṭhin. Covid-19 laka sanitiser recommend chu alcohol tel ngei a ni,"" a ti a; label-ah alcohol tel angin tarlan ni mah se, a tel zat anga tarlan a tlin ngei a pawimawh thu a sawi.Lalsawma sawi danin, mi ṭhenkhatin sanitiser siam sa chah loin a siamna hmanrua an chah a, chumi hmang chuan mithiam pawh ráwn loin an siam a, an zuar ṭhin. Hand sanitiser ṭha lo siam leh hman a nih loh nan FDA-in an en zui ṭhin a ni.Hand sanitiser substandard-te•Stay Safe (Alcohol based hand sanitiser): Aizawla siam, damdawi dawr leh hmun hrang hranga hralh chhuah a ni. A siamtute'n siam phalna an nei lo a, WHO formula an zâwm lo. Label-ah 'Isopropyl alcohol' awm anga ziah a ni a, mahse, ethanol zawk a awm tih hmuh a ni.•Doctor's Alcohol' (Spirit for Surgical Use): Packaged drinking water búrah leh ûm danga daha zawrh hmuh a ni. A label-a a lan dan chuan, herbal drugs company pakhat Saptrishi Herbal (P) Ltd., Division of Bio Laboratory, Haryana siam a ni a; mahse, label chu ngun taka endik a nihin siam chawp leh bel chawp a ni.•Suave Touch (Hand Sanitizer): Suave Healthcare (P) Ltd, Himachal Pradesh siam ni âwm taka an label hmang, Guwahati aṭanga damdawi dawr pakhatin a chah luh a ni. Mizoram ngenna angin Himachal Pradesh (Baddi) Drugs Control hotute'n a siamtu anga tarlan company chu FDA an endik a, product 'Suave Touch Hand Sanitizer' batch no. 1509ST chu company siam a nih loh thu leh control sample record-ah a lan loh thu an rawn hrilh. |
tualchhung | Mizoram State Library Internet Center chu Nilaini khan Art & Culture director R. Hmingthanzuala’n a duh leh mamawhtu ten an hman theih turin a hawng.Internet Center hi tangkai taka hman a nih theihnan Developing Library Network (DELNET) hnuaiah membership registration tih a ni a. DELNET hian international full text e-books, e-journals, e-manuscripts, e- articles subject hrang hrangah neiin, heng e-resources hi an website atanga en leh download theih a ni. DELNET hian Inter Library Loan (ILL) a kalpui bawk a, hmun hrang hranga library awmte lehkhabu inhawh tawn theihna niin, he facility hi tangkai taka hman chhoh tum a ni.Art & Culture director hian Web OPAC a tlangzarh nghal a. Mizoram State Library hi kum 2014 khan LIBSYS software hmanga computerized niin, library-a lehkhabu awm zawng zawngte OPAC atanga zawn theih a ni. Tunhmaa library atang chauha zawn theih ni thin kha, internet kaltlangin Mizoram State Library website www.statelibrary.mizoram.gov.in ah lutin khawi hmun atang pawhin he Web OPAC hi luh theih a ni.Mizoram State Library hi New Capital Complex, Khatla-ah awmin, tunah hian library member – naupang 1173 leh puitling 6275 an awm a. Lehkhabu 68673 an nei. |
tualchhung | Hrileng leh a kaihhnawihin Mizoram a tihbuai nasat leh mipui fairel bel a nghawng nasat laiin, Mizoram sawrkar chuan hriselna lama kan dinhmun tihchangtlun lam aiin thildangah sum a hmangral nasa a, inkhuahkhirhna avanga ei leh bara harsate tan erawh ke a la pen chhuak duh lo tih Congress Thalai chuan an sawi.Congress Thalai Hqrs. thuchhuak chuan, nikum lam atanga hrilengin nasa taka Mizoram mipui min tihbuai lai leh hemi khaihhnawih avanga kan fairel bel nasa taka a kiam laiin, sawrkarin mipuite tan a ngaihpawimawh hmasak tur – damdawi in tihchangtluna oxygen hmanna tur hmanraw tam zawk dah leh ventilator thahnem zawk dah belh a ngaihthah bakah District Hospital tihchangtluna khum dahbelh leh district tina ICU Unit dah belh a ngaihthah a, Covid-19 hri thawh hnihnaah Mizoram mipui chu harsatna nasa zawk hmachhawn thei dinhmunah kan din phah tiin a sawi.‘Hetiang dinhmun derthawng taka kan awm lai hian sawrkar chuan an duhsak zawngte sum siamna tur, airport cute ber siam, stadium siam belh, hall sak velah erawh hma a la chak hle a. An duhnaah mi hausa tawh sate tihlen belh nan an MLA nilaite tiamin PAHOSS-ah vaibelchhe tel an luanral tir thei hi sawrkar dinglai hi mipui mamawh ngaihpawimawh hmasak kawngah a hlawhchham chiang hle,’ a ti.Mi harsa Covid-19 avanga an nitin inhlawhna buai ta vekte, lirtheia eizawng, sumdawng dawr khar chunga dawr luah man leh hlawhfa man pek reng ngaite tanpui turin sawrkar hi a pen chhuak duh reng reng lo tih Congress Thalai hian a sawi bawk.‘Vawi duai lo larsap leh chief minister hnenah heng harsa zualte tan hian tanpuina pe chhuak turin a lo au tawh a. Vawiin thlengin a hun loa tawngthei tak si chief minister hian a la ngaihtuah duh loa, Mizoram mipui tan kan CM hian pa chan a chan ngam loh zia a tilang,’ Congress |halai thuchhuah chuan a ti. |
tualchhung | Commerce & Industries Minister hova meeting-in a lo rel tawh bawhzuiin sa leh thlai man bithliahtu tur Committee chu nimin khan Aizawl DC Dr Lalhriatzuali Ralte kaihhruaina hnuaiah an thukhawm a, sa leh thlai man an bithliah thar.Sa leh thlai man bithliah thar hi Aizawl Municipal Corporation huamchhungah May ni 25, 2021 atanga hman tan tur niin, June thla pum a huam rih dawn a ni.Veng tina Local Level Task Force ten anmahni huamchhungah he thupek kengkawh tur hian thuneihna an nei ang a. Dan bawhchhiate chunga hremna lekkawh chu Local Council te kutah dah a ni ang. LLTF te bakah sa leh thlai man bithliah a zuartuten an zawm ngei em tih endik turin Commerce & Industries Department kaihhruaina hnuaiah line department heng – Horticulture, Fisheries, AH& Vety, Legal Metrology leh AMC atanga ruat mi pahnih theuhin Aizawl bazar te an fang kual thin dawn a ni.Sawrkar chuan, Aizawl Municipal Corporation area huamchhunga lockdown puan chhungin mipui mimir te leh sumdawngte tan pawha lungdamna tur thlai leh sa man rualkhai zawka khawpui chhunga lei leh hralh chu tul a tih avangin, bazar rate, lei leh hralhna uluk taka buk leh zirchiang chungin ruahmanna hi siam a ni ta a ni. |
tualchhung | MNF chu sawrkar lai party a nih avangin hmasawnna chabi kawltu an ni a, a chabi kawltu pawimawh zingah MNF candidate Pu Vanlalzawma a tel, tiin MNF adviser Dr R Lalthangliana chuan Serchhip biala a campaign-naah a sawi.Serchhip bial by election neih tura campaign-a chhuak Dr R. Lalthangliana hian, thil tih tur intiam vak vak chu an tih ve ngai loh ni mah se, hetia an kal hian bialo mipuite duhzawng an hriat belh zel a, MNF official candidate Vanlalzawma an lo thlantlin phawt chuan an tih theih ang leh tih tur pawimawh awm ang angte chu an rawn ti mai dawn tih a sawi. “Hmasawnna chabi hi kan kuta a awm lai a ni a, Pu Vanlalzawma hi a chabi kawltute zing ami a ni. Kan chabi kawl ang hi tuna kan candidate dang 5-te hian an kawl ve lo,” a ti.Ruling MLA kher a ngailo, tia campaign pawh an awm tih a hriat thu MNA adviser hian sawiin, “Heng mite hian an sawi ve mai mai a ni. Kei pawh opposition MLA-ah te lo awm tawhin ruling-ah kan awm tawh bawk a, ruling leh ruling lo chu thil tih theih leh theih lohah a inthlau lutuk tih hrechiangtu ka ni. Serchhip bial hmasawn nan chhia leh tha hriatna thiang tak hmangin chabi kawltu ngei lo thlangtling ang che u,” a ti. |
tualchhung | Mizoram chhunga inbiakpawhna (mobile phone) leh internet service tha zawk neih theih dan tur sawiin Thawhlehni khan Information & Communication Technology (ICT) minister Robert Romawia Royte hoin video conference kaltlangin an sawi khawm.Minister chuan tunlai khawvelah IT leh telecommunication tel lo chuan ni khat pawh kan awm thei tak loh thu leh sawrkar department hrang hrangten internet leh telecommunication chak tha zawk an mamawh thu a sawi. “Covid-19 hrileng vangin mipui tam tak kan inkhung mek a, zirlaiten online class an neih reng bakah online exam hrang hrang atan internet connectivity siamthat thuai a tul a, tun hrileng avang hian hun dang zawng aiin Mizoram chuan internet service chak leh tha zawk kan mamawh a ni,” a ti. Union Communication & IT minister Ravi Shankar Prasad hnenah Mizoram telecommunication system tichangtlung tura ngenna DO letter a ziah thu a sawi a ni.Mizorama mobile phone leh internet pechhuaktu (service provider) te chu tang lehzual turin a beisei tih Robert Romawia hian a sawi a. An harsatna tawhte chu bawhzui sak a inhuam tih a sawi. Mobile phone leh internet service lama thawkte chu Covid-19 inkhuahkhirhna pawhin an hnathawh pangngai a tikhailak lo, tiin, Mizoram khaw hrang hrang hnenah ngenna a siam a, heng mite hnathawh tibahlah loa tawiawm zel turin a sawm tih a sawi. Harsatna tawk an awm chuan ICT Department-ah thlen zel turin a ngen bawk.Mizoram-in internet connection a lakna pui ber PGCIL chuan tunah hian Mizoram pum tan 200 Gbps a chak bandwidth a pe mek a, online class leh tul dangah uar taka internet hman a nih tak hnu hian 100% hman zawh vek thin a ni a, hei vang hian internet hmangtuten harsatna an tawh phah fo thin tih sawi a ni. He harsatna chingfel tur hian PGCIL hian 100 Gbps bandwidth bun belh leh turin hma a la mek a. Hei hi thla hnih/khat hnuah chuan bun zawh theih beisei a ni tih a sawi a ni bawk.Thutkhawmah hian Mizoram ICT department hotute, Aizawl district administration hotute, sawrkar laipui Department of Telecommunications hotute bakah service provider hrang hrang an tel a ni. |
tualchhung | Ramri-a chengten inpumkhatna tha zawk an neih a pawimawhzia tlangaupuina atana West Bengal atanga thirsakawr hmanga Mizoram pantute chuan Tlabung chhehvel thleng tawhin, India leh Bangladesh inrina hrul hmun hrang hrang an fang mek.Kumin January 10 khan West Bengal state huamchhung – 24 North Parganas-a BOP Paniter atangin BSF sipai 17 leh anmahni buaipuitu officer 6-ten thirsakawr nen Mizoram an pan a, tun kartir khan he rally-a tel tura battalion hrang hrang atanga sipai thlan bikte hian Tlabung sub-division huamchhung thleng tawhin, Malsury an pan leh mek a ni.Maitri Cycle Rally tia vuaha tel, thirsakawr nena zinkawng zawhtute hi BSF 131 Battalion commandant KS Nautiyal leh a thawhpui officer dang bakah ramri hrula khawtlang hruaituten an lo dawngsawng a, 131 Bn commandant chuan he rally hi ramri-a cheng ram pahnih mipuiten inpumkhatna leh inthianthatna an vawnnun theihna tur atan te, ramri mipuite rilrua inrintawkna tuhna tur atan bakah ramri chhehvela dan phal loh hmanga sumdawnna dona tur atante buatsaih a nih thu a sawi.Thirsakawr nena West Bengal atanga Mizoram pantute hian state hrang hrang – Assam, Meghalaya leh Tripura an paltlang hnu-ah Mizoram an lut veleh a; he rally hi Sheikh Mujibur Rahman piancham vawi 100 a thlen denchhena huaihawt niin, March 17 hian BSF hotulu ber director general-hoin Kawrpuichhuahah kharna hun hman a ni ang. |
tualchhung | Lunglei High Powered Committee (HPC) vice chairman Lawmawma Tochhawng, MLA chuan nimin khan Tlabung sub-division chhunga Bangladesh ramri hrûl khuate a tlawh a, ramria venhimna kalpui dan a en. Tlabung sub-division chhunga coronavirus screening point pathumah rinhlelh an la awm lo tih tarlan a ni.HPC Vice Chairman hi Lunglei aṭangin HPC member-te'n an ṭawiawm a; Tlabungah West Tuipui bialtu MLA Nihar Kanti Chakma, SDO (Civil) Lalsanglura leh sorkar official dangte leh, ramri vengtu Border Security Force (BSF) battalion pahnih - 131 BSF commandant KS Nautiyal leh 60 BSF commandant mawhphurhna la mektu Suhel Ahmed ten an lo dawngsawng.Lawmawma Tochhawng hian Mizoram leh Bangladesh inrìna bula Kawrpuichhuah, Bindiasora leh Tipperaghat khuaa border outpost (BOP), border fencing (ramri hungna) leh gate-te a tlawh a; BSF hotute chuan Lunglei district-a BOP 26-ah BSF sipaite engtik lai pawhin uluk taka an duty reng thu hrilhin, Mizoram sorkar official te, police leh task force-te nen ṭha takin an thawkho a, tun dinhmunah ramri ven kawngah harsatna an neih loh thu an sawi.BSF hotute sawi danin, Mizorama India leh Bangladesh inrina chu km. 318-a thui a ni a, Lunglei district-ah km. 112-a thui a awm. Ramri piah lam, Bangladesh ram chhunga Rangamati district-ah Covid-19 vei hmuh an la awm lo.Lawmawma Tochhawng chuan, Covid-19 chu inkai chhâwn awlsam tak a nih avangin ramri venhim hna thawktute chu thâ thlah loa uluk leh fimkhur taka duty zel turin a chah.Lunglei HPC Vice Chairman hi Tlabung SDO (C) pisaah sorkar official-te leh task force hruaitute nen an inkâwm a; task force-te inpekna leh thawhrimna fakin, fimkhur lehzuala duty zel turin a fuih.Tlabung damdawi-ina medical officer Dr R Lalnienga sawi danin, Covid-19 laka invênna atan Health department hmalaknain February 10, 2020 aṭangin Kawrpuichhuahah ‘Coronavirus Screening Point’ siam a ni a, ni tin medical team an duty ṭhin. March 2-ah Tlabung Missionary Kai leh Licheng Kaiah screening point siam belh niin, March 20 thleng kalpui a ni. Screening kalpui chhungin Covid-19 kai rinhlelh an awm lo.February 19-ah Tlabung Sub-Division Task Force on Mitigation of Coronavirus din a ni a, Tlabung damdawi-inah Covid-19 vei rinhlelhte dah hranna tur khum pathum awmna isolation ward siam a ni.Mizoram páwn aṭanga hawte dah hranna (quarantine centre) atan Tlabung Tourist Lodge hman a ni a, mi 12 dah luh tawh niin, an zinga mi 11 chu quarantine period an hman zawh thlenga insawiselna an neih loh avangin chhuahtir an ni tawh a, mi pakhat a la awm mek. Mahni ina inkhung hrang (home quarantine) mi 90 an awm tawh a, an vaiin quarantine period a zo tawh a ni.Tlabunga FCSCA inspector R Lalzirliana'n buhfai leh mipui ni tin mamawh dang a awm ṭhat thu a sawi bawk. |
tualchhung | Adventure club – Zotrek member pahnih Romalsawma Hmar, Mission Vengthlang leh Vanromawia, Bawngkawn te chuan hriselna kaihhnawih ngaihpawimawh lama thalaite cho phurna leh heti lama mipuite chawhharhna atan Aizawl atangin Siaha khawpui thleng ke-in an kal dawn a, Thawhlehni zing khan Aizawl Vana Pa Hall kawt atanga chhuakin AMC councillor David Zohmangaiha’n a vailiam. Anni pahnih hian tuna an thil tum leh mipuia puanchhuah an tumna avang bawk hian kumin February 3-4 khan km.78 vel, Aizawl leh Kolasib inkar chu ke-in an lo kal tawh a ni. An ip-ah hi kg.20 vel ve ve niin, tha tichak thei tur hrang hrang an inpai lawk a, tha khek thiam a ngaih dawn avangin ni khatah thui tak kal loa a tul anga khaw kar kawngah pawh riah mai an tum tih an sawi a ni. Anni pahnih hian tunlaiah, a bikin thalaiten taksa insawizawi leh hriselna lam an hlamchhiah deuh avang nia ngaih theiha kum naupangte ni chunga stroke leh natna dang avanga nunna an chan fo mai leh natna an nei fo chu an vei hle a, tuna an thil tih hmang hian thalaite hrilhhriat a, cho chhuah an tum tih an sawi a ni. |
tualchhung | Covid-19 vanga thi nia sawrkar thuchhuakin a lo puan tawh chu uluk zawka a nat dan leh thih dan te zirchian a nih hnu ah ‘Covid-19 vanga thi’ ni loa ngaih a ni leh si.Sawrkar thuchhuak chuan Lalmuanpuii (47), Ramhlun Venglai chu thin cancer leh Covid-19 vanga thi angin a puangzar a. Phaiah cancer vanga hun engemawchen enkawl a nih hnuah May 3 khan thlawhnain an rawn haw a, Lengpui Airport Screening Point-ah Covid a kai tih hmuhchhuah niin, an in pawh lut loin ZMC-a enkawl tura phurh liam lehnghal a ni. May 7 zing dar 8.04 khan ZMC-ah hian a thi a, Covid kai a nih avangin Covid kaihhnawiha thi a puanzar a ni.State sawrkar tin leh sawrkar laipui ten Covid-19 portal-a an inthlunzawmnaah he hri kaihhnawiha nunna chante thih dan hi report zel a ni a. Hetah hian uluk zawka zirchianna atangin Lalmuanpuii thih dan hi Covid-19 kaihhnawih a ni lo tih chu doctor-te hmuhdan a ni a; Integrated Disease Surveillance Programme (IDSP) Mizoram leh ZMC lam hotute inbiakrawn hnu ah Covid kaihhnawiha thi a ni lo tih hi tihchian a ni.Covid-19 kaihhnawiha Mizoram sawrkarin thupuangtua a ruat Dr Pachuau Lalmalsawma chuan Lalmuanpuii thih chhan ber hi a cancer avanga internal bleeding insiam a ni a, thisen a hloh teuhah hian thisen a tlachham a, a thih chhan hi Covid kai ni mah se Covid hrik hnathawh a tel lo hrim hrim nia ngaih niin, Covid kaihhnawiha a thih chhan sawi tel tur a awm lo tih a sawi a ni. |
tualchhung | Southern Hqrs. ZPM chuan vawk pul hri leng meka Lunglei Electric Veng-a vawk thi neitute tlawhin khawtlang hruaitue hnenah puihna an hlan a. Sawrkarin ngaihtuah rang turin an phut tih an sawi bawk.ZPM Southern Hqrs. vice president Lalrinpuii chuan Ningani khan African Swine Fever leng vanga vawk thi tamna Lunglei Electric Veng hi a tlawh tih ZPM thuchhuak chuan tarlangin, ‘Electric Vengah hian vawk 59 a thi tawh a, vawk vulhtu mi eng emaw zat chuan lungngai takin hun an hmang mek a, vawiin (April 22) thleng khan sawrkar leh department lam atangin tlawhtu an la awm loin chhawmdawlna an la dawn loh bawk avangin, Pi Lalrinpuii chu Electric Vengah hian kalin khawtlang hruaitute hnenah disinfectant leh kutkawr leh thil dang mamawh leina atan Rs. 5,000 a hlan,’ a ti.Lunglei Electric Venga ASF leng mekah chhungkaw engemawzat eizawnna a buai phahin lungngai takin an awm mek thu te, sawrkarin ASF epicentre-a a lo puan tawh thu te sawiin, ‘Heti chung hian bialtu MLA Pu Lawmawma Tochhawng, HPC vice chairman chuan vawiin thlengin a la tlawh lo,’ ZPM thuchhuah hian a ti bawk. |
tualchhung | Nimin khan Kawnpui Women Farmers’ Club (KWFC) kudamah Kolasib DC Sangchhin Chinzah chuan kuhva káwr aṭanga thlèng siamna kháwl Arecanut moulding machine a hawng. Khawl hi ICAR Research Complex for NEH Region, Mizoram Centre, Kolasib hnuaia Tribal Sub-Plan kaltlanga pek a ni.Sangchhin Chinzah chuan, Mizo hmeichhe hlang intêl khawma hmasawn tuma hma an la chu entawntlak a tih thu sawiin, ""Zirna, thiamna leh hnathawh kawngah mipate tih theih ang zawng zawng hi tumruhna leh thawhrimna nen chuan hmeichhiate'n kan ti ve thei a ni,"" a ti a; nu mawhphurhna pawimawhzia te, in chhúng khur enkawlnaah nungchang mawi, aia upa zah nachangte inzirtir fo a pawimawh thu a sawi.KEFC hian bati, pickle, pa (mushroom) khawi leh ar vulhte an kalpui a, NABARD kaltlangin sumdawnna dawr an nei. Thlêng siamna kháwl dahna tur hian sorkar puihnain kudam sak an tum a ni. |
tualchhung | Aizawl mayor Lalrinenga Sailo chuan Aizawl municipal huamchhunga hri darh zel tur ven nan khauh zawka inkharkhipna kalpui chhunzawm turin chief minister Zoramthanga a ngen.DO letter-a chief minister hnena ngenna thu a thlenah hian mayor chuan, India ram hmun dang leh Mizoramah, a bikin Aizawl khawpuiah Covid-19 hrileng thawh hnihna chuan nasa takin min tibuai ta a, nitin hri kai hmuhchhuah an pung chho zel tih sawiin, ‘He hrileng hi chak zawka tihtawp a nih theih nan tuna Aizawl Municipal huamchhunga inkharkhip kalpui mek hi khauh zawka chhunzawm zel turin ka ngen che a ni,’ a ti’Mayor chuan Aizawl khawpuia Covid-19 hri kai an tam ta lutuk chu an vei hle tih a sawi a. Hmalak dan tur hi executive councillor-te nen Thawhlehni zan khan online hmangin an sawi ho a. Task force-te nen thawhhona tha lehzual neih theih dan tur te, khauhzawka inkharkhip kalpui tura chief minister hnena ngenna thlen te hi an reltih a sawi.“Ram economy leh development chu thil pawimawh ni mah se, mihring dam khawchhuah theihna chu ngaihpawimawh hmasak tul kan tiin, first priority-ah kan dah a. Development chu lo thu deuh mah se, mihring dam khawchhuahna turin theihtawp chhuah kan rel a ni,” Lalrinenga Sailo chuan a sawi.Hrileng do kawngah mipuiin tuar deuh mah se, nakina him tlan zawkna tur a ni tih hria a, dawh hram hram tura a duh thu a sawi a. Mahni chhehvelah mi harsa leh chhuanchham an awm em tih ngaihven zual tura a duh thu pawh sawiin, AMC-in sum nei tam lo mah se, ward tina hrileng dona atan councillor tinte hnenah cheng nuai khat theuh pek tura ruahman a nih thu leh, CCC leh 4C siam belh chungchangah ward councillor-te leh local task force-te tangtlanga hma la turin an ngen tih mayor hian a sawi a ni. |
tualchhung | Tun hnaia a vawi thum nan Mizoram a inkharkhip leh dawn; inkharkhip (total lockdown) kal lai hi May ni 24 zing dar 4 thleng tur a ni a, May ni 24 zing dar 4 atanga May ni 31 zing dar 4 thleng atan Mizoram sorkarin a pawtsei a ni.“Mizoram chhunga COVID-19 hri kai thar chak taka an pun zel avangin leh a vei mek thahnem tak an awm zui zel avangin state chhung inkharkhipna (Total Lockdown) chu ni 24.5.2021 zing dar 4:00 atanga ni 31.05.2021 zing dar 4:00 thleng hman chhunzawm a ni dawn,” sorkar thuchhuah chuan a ti. Zirna in leh sakhaw biakna hmunte khar chhunzawm tur a ni a, vantlang hmun leh intawllenna hmunte khar chhunzawm tur a ni bawk.Mahni chhenna khua chhuansana zin veivah khap a ni a, loh theih loh thilah chuan task force hriatpuiin dil tur.Dawr hawn leh thil lei chungchang chu kar hmasa lam ang bawka tih tur a ni a, Thawhlehni leh Zirtawpni-ah dawr hawn leh thil zawrh phal a ni ang. Chawhmeh zawrh chungchangah task force te’n ruahmanna an siam ang.Sorkar office zawng zawng khar tur a ni a, DM&R, H&FW, Home, excise, finance, district administration, civil aviation leh I&PR te erawh hri dona leh tul bik thilah an kal thei ang. Mizoram Legislative Assembly chuan an kal dan tur a hranin an ruahman ang. |
tualchhung | Central YMA chuan January 24 zan khan Vanapa Hall-ah kumpuan 'Zirna Uar' hawn inkhawm an buatsaih a, CYMA president Vanlalruata chuan Citizenship Amendment Act (CAA) ah NGO duhdan a hlawhtlinga an ngaih thu a sawi.Kumpuan hawn inkhawm kaihruaitu CYMA President chuan CAA chungchangah NGO duhdan a hlawhtlinga an ngaih avangin aw an chhuah chhunzawm ta lo tih sawiin, ""August 2019-a Union Home minister Amit Shah-a'n Mizoram a lo tlawh ṭumin pawn dum nena lo hmuh kan tum chu inbiakna neih hnuah ṭhulh a ni,"" a ti.Vanlalruata chuan Union Home Minister hnenah CAA an duh loh thu an thlen thu leh parliament a pharh a nih dawnah NGO leh political party aiawhte chuan Delhi-ah an sawiho tih sawiin, ""Mi ṭhenkhatin a saseh huna tlan chhia anga min puhna hi a dik lo. Kan tlanchhe loa, CAA in Mizoram a huam tak loh avangin aw kan chhuah ta lo,"" a ti a, a hnuah party-te'n CAA chu inbeihna atan an hman thu a sawi.MZP te CAA dodala an chetna chungchangah NESO anga hmalakna thil a nih avangin NGO Coordination Committee chuan hriatthiamna thui tak a nei tih sawiin CYMA President chuan, ""CAA chungchang hi YMA chauh hmalakna a ni loa, pawl hrang hrang hmalakna a ni. YMA bil anga hma lo lak a rem lo,"" a ti.Vanlalruata chuan May 2017-ah a dodalna hi an lo kalpui tawh tih sawiin, ""September 2017-ah Parliament-a GPC-te hmu turin kha ti laia CYMA president Lalbiakzuala hoin kal a ni a, Mizoram huam tir lo tura kan duhnate kan thlen. Kum 2017 a Prime Minister alo kal pawhin CAA kan duh lohna kan lo thlen thu leh ahnuah pawh dodalna an lantir fo a, nikum Republic Day pawh mipui tel loin hmantir a ni,"" a ti.Thusawitu dang Kumpuan Committee chairman, CYMA vice president Lalhmachhuana chuan YMA chu mimal mi pakhat rorelna a ni ngai lo tih sawiin, ""Mi tam tak, palai kalkhawmtena ro kan relna ṭhin leh branch level a ni emaw group level a ni emaw sub headquarters a ni emaw central a ni emaw ah a chuan committee anga rorel ṭhin kan ni,"" a ti a, YMA general conference chu rorelna sang ber a nih thu a sawi.Lalhmachhuana chuan North Vanlaiphaia YMA general conference neiah palai sang chuangte chuan 'Zirna Uar' tih hi lungrual takin kumpuan atan an pawm thu sawiin, ""Kan hriat ṭheuh angin 1996 leh 1997-ah te Zirna Uar lo kalpui a ni tawh. Chumi hnuah 'Ram leh hnam humhalh' tih chu tum 14 lai mai kan puang leh a ni,"" a ti.Min tibuaitu hrang hrangte hi kan tawpsan ang a, hei kan hlawhtling taa kan chawlhsan tawh tur a ni an tih loh thu sawiin Lalhmachhuana chuan, ""Ram leh hnam humhalh kumpuana kan puan chhungte, ruihhlo do kumpuana kan puan chhungte ṭhangkhat lian zet chhung hian sorkara thuneitu, district authority kan tihte chu hnamdang an lo ni hman,"" a ti a, hnamdang deuh vekin min awp hman thu a sawi.CYMA Vice President chuan kan state capital-ah pawh office han dawr chuan a hotu liante chu hnam dang an lo nih a ṭul ta tih sawiin, ""Zirna lam hi kan thlahthlam hmak e tihna a ni hauh lo. Amaherawhchu ruihhlo te, min nektu hnamdang hmun hrang hrangte leh ram rite kan beih chhung khan zirna lamah engemaw chen kan lo tlahniam a, India ram puma zirna lama pahnihna ni thin Mizoram chu kum 2011 census-ah pathumna kan lo ni hman a, zirna lamah kan lo tlahniam thuk ta hle mai,"" a ti. |
tualchhung | Mizoram Pradesh Youth Congress Committee (MPYCC) chuan thuchhuah siamin, April 1, 2020 aṭanga hman ṭan turin electric bill uchuak taka tihsanna order thu chhuah a nih thu an tarlang, electric bill tihpunna order hi sut leh turin Mizoram sorkar an phut. Covid-19 avangin Mizoram mipuite kan chiai mek tih tarlangin MPYCC chuan, ""Sum a tamzia tlangaupui rengtu, Pu Zoramthanga kaihhruai MNF sorkar chuan Apri1 1, 2020 a hman ṭan turin electric bill uchuak taka tihsanna order a tichhuak a ni. Domestic, non-domestic leh commercial etc. atana electric chhit man chu nasa takin a pung a ni. Hun khirhkhan ramin a tawh lai meka mipuite tawrhna belhchhah tur electric bill nasa taka tihsan a ni hi hriatthiam har kan ti hle,"" an ti. |
tualchhung | Zirtawpni khan Kristiante ni pawimawh Good Friday a ni a, Mizoram Kristiante’n he ni hi urhsun takin an hmang. Hrileng karah Lalpa Zanriah buatsaih a ni a, kohhranhote’n fimkhur takin sacrament an buatsaih a ni.Mizoram kohhran hrang hrangte’n Good Friday-ah Lalpa Zanriah Sacrament an buatsaih thin a, a hma zan Lungngaih Zan atangin a remchan danin an buatsaih thin. Kohhran pawl thenkhatah chuan pastor-te, pension tawhte nen hmun hrang hrangah sacrament buatsaihin an insemdarh thin. Nikum khan Covid-19 vangin Mizoram Kristiante’n Good Friday hi an hmang thei lo a, kuminah chuan tih dan pangngaiin Lalpa Zanriah kil ngeiin an hmang ta a ni.Kohhran pawl hrang hrangte telna Mizoram Kohhran Hruaitute Committee (MKHC) leh Mizoram sorkarin Covid-19 do nana a din Medical Operational Team te’n kumin Good Friday-a sacrament theh chungchang hi March hla khan an thlir a, fimkhur taka buatsaih a ni ta a ni.“A lawmawm a, kohhran mipuite pawh kan phur tlang khawpin kan hria a. Nikumah Good Friday kan hmang thei lo tawh a, kuminah sacrament rawngbawlna nen kan hmang thei ta a, kohhran mipuite kan lawm khawp mai,” MKHC general secretary Rev R Lalrinsanga chuan a ti.Chanchin lawmawm lo lam an dawng lo tih a sawi a, hmun hrang hrangah kohhran an fimkhur tih leh, kohhran mipuite pawh an thiam ang tawkin an fimkhur tih te a sawi.“Kohhranhote kan fimkhur a, a bikin khawpui leh khaw lian deuhte kan fimkhur zual niin a lang. Khaw lian deuhte hi chu thil dangah pawh kan la fimkhur reng reng a, chuvangin sacrament rawngbawlnaah pawh hian khaw lian deuhte an fimkhur zual niin a lang,” a ti.Mipui leh chhang leh uain semtute’n hmai an tuam a, kohhran thenkhatah chuan kohhran hruaitute dawhkan an kil tirhin hand sanitizer-in an kut an tifai.Kohhran lian ber Presbyterian kohhranin ‘biak inpui’ an tih, Mission Veng Presbyterian kohhranah chuan pastor leh upate’n chhang leh uain an sem dawnin mipuiin hand sanitizer hmangin mahni kut an tifai phawt a, a keng lote chu usher te’n hman tur an va pe. Chhang leh uain hi mahni lak tur ni lo pawh tawh palh theih a nih avanga hetia ti hi an ni. |
tualchhung | December 14, Inrinni khan Mamit Bazar Venga Children Sanitation Club (CSC) chuan an kum thum (leather jubilee) tlin an lawm a, District Urban Development Officer (DUDO) C Sawihlira'n a hmanpui. Sawihlira chuan UD&PA hnuaia Mamit Bazar veng faina kawnga hmala tura din Bazar Veng Children Sanitation Club in kum thum a tling ta chu lawmawm a tih thu a sawi a, an hmalakna chuan rahṭha a chhuah thute midangte zirtirtu an nihnate chu fakawm a tih thu leh naupang nu leh pate chungah lawmthu a sawi. DUDO hian Mamit khawpui chhunga Venghlun leh Dinthar Vengte tan Children Sanitation Club a hawng thar nghal a ni.Inkhawm hi Mamit Bazar Veng CSC president Laltharzeli'n kaihruaiin, Chhimveng YMA President, Bazar Veng VCP leh Hmarveng VC aṭanga Sanitation Chairman leh Venghlun YMA President-te pawhin thu an sawi. |
tualchhung | Tunhnai thla khat leh a chanve chhung vel lekah Khawzawl Police-ten dan loa ramdang atanga kuhva rah phurhluh cheng nuai 73 chuang hu an man tawh.Khawzawl District SP PC Lalchunglura sawi danin, dan loa an district kaltlanga bungraw phur thinte check-a hma lak zel a ni a. Tunhnaiah dan loa kuhva rah phurte Khawzawl leh a chheh velah eng emaw zat man niin, kumin March atanga April 21 thleng khan hian tum 5 an man tawh a, Ngaizawl Road-ah truck 10 man niin, road-ah truck 4 man a ni bawk. Kuhva rah phur mante hi truck 22 leh an kuhva rah phurh, a vaiin bag 917 man a ni a, tualchhung rate-ah Rs.73,36,000 hu vel a ni. A vai hian Custom Preventive Force Champhaiah hlan an ni a; nikum khan dan loa kuhva rah phur eng emaw zat an lo man tawh a ni. March 2021 chhung khan dan phal loh foreign cigarette lakluh tum hnih man atangin case 82 an man bawk.April 12, 2021 zan khan Covid-19 laka mipuite himna turin mipui hnena ngen leh hriattirin, aurinna hmangin khawlai fankual a ni a. Covid-19 Flying Squad leh Covid executive duty-te chhun lamah ngawrh taka duty-in, zanah police patrolling party-te Khawzawl khaw chhungah an duty thin.Covid-19 laka invenna tura inkaihhruaina dan bawhchhiate lakah hma lak zel niin, April 14-21 inkar chhung khan police duty-ten Covid-19 laka himna atana inkaihhruaina dan bawhchhia mi 78 te pawisa an chawitir a, fine tlingkhawm hi Rs.8700 a ni. Khawzawl Police-ten Covid-19 dan bawhchhia an man/fine tir tawh zawng zawng hi nikum 2020 atanga April 21 thlengin mi 2187 leh pawisa chawitir zat chu Rs 3,74,400 a ni.Tunhnaiah Khawzawl bawrhsap kaihhruaina leh hmalaknain sawrkar leh NGO leh VC-ten lungrual takin dan loa bungraw phur thin leh kuhva rah phur thinte lakah hma lak nise tia an rel angin hma lak zel tum a nih thu te, mipuite pawh dan bawhchhe lo tur leh sawrkar/VC/NGO te hmalakna thlawp tura an ngen thute Khawzawl SP hian a sawi a ni. |
tualchhung | Lawngtlai District Land Owners Association (LDLOA) hruaitu mi pasarih, Lawngtlai police-te'n January 14, Thawhlehni chhuna an mante chu Thawhlehni zan vêk khan chhuah leh an ni.Tarlan tawh angin, LDLOA hian Kaladan Multi Modal Transit Transport Project (KMMTTP) kawngpui sialnaa an ram tihchhiat man (zangnadawmna) an hmuh tur pe tura sorkar kar nan January 14 aṭang khan KMMTTP kawng siamtu company-te chu hna thawh chhunzawm lo turin an hriattir a; an thupek zawm a nih leh a nih loh an enfiah laiin LDLOA hruaitu mi pasarihte chu police-in an man a ni.Hetih lai hian, LDLOA pawhin KMMTTP kawngpui siam hna thawktute an hnathawh lai chawlhsan tura an hriattirna chu an sût lailâwk ve nghal bawk. |
tualchhung | Citizenship Amendment Act (CAA), 2019 dodalna chu India ram chhung hmun hrang hrangah a darh zau zel a; hmarchhak state hrang hrangah lungawi lohna lantir a nih hnuah, khawpui dangah pawh duh lohna lantir zui ve leh mek a ni.India ram khawpui ber Delhi-ah chuan Jamia Millia Islamia University zirlaite'n December 13, 2019 tlai aṭang khan CAA duh lohna an lantir ṭan a, Pathianni khan nawrh an huaihawtnaah police-te nen innawrin, buaina nasa tak a chhuak zui.Police-te chuan nawrh huaihawtte hnawh darh nan mittui tlakna hlo (tear gas) leh tiang an hmang a, JMI University campus luhchilhin, zirlai eng emaw zat an hréng a, kut an thlak bawka sawi a ni. Zirlai hrente chu nimin zing khan chhuah an ni. Zirlaite nawrh huaihawtnaah hian bus pali leh two wheeler pahnih hâl a ni bawk.JMI University vice chancellor Najma Akhtar chuan, university campus chhunga zirlaite chunga police-te chêt danah an lawm lo hle tih sawiin, Delhi police-te lakah FIR an thehlut dawn tih a sawi a, ""Police-te chu phalna nei loin campus-ah an lut a, râwng takin zirlaite chungah an che zui a ni,"" a ti.Hetih lai hian, Delhi police-te chuan thil hâl, buaina chawk chhuak leh public property tihchhiat chungchangah zirlaite lakah FIR pahnih an ziak lut tawh.JMI University zirlai leh police-te inkara buaina chhuak avangin nimin khan Delhi chhimchhak lam biala sorkar sikul leh mimal sikulte chu khâr vek a ni.Delhi University zirlaite pawhin nimin khan exam an boycott a, tlaiah India Gate-ah an pungkhawm. Nimin vêk khan zirlai tam takin JMI University zirlaite chunga police chêt dan demna lantirin, JMI University kawtah an pungkhawm bawk a, zirlai bakah, tualchhung mi nu leh pate pawh an tel.Pungkhawmte chuan, Delhi police-te chêt dan chu Central Bureau of Investigation (CBI) chhuitir an phût thu sawiin, BJP kaihhruai National Democratic Alliance (NDA) leh Delhi police-te an demna thute an aupui a; inthliarhranna kalpui tumtu sorkar lakah an ngawi mai mai dawn lo tih an puang.Uttar Pradesh-a Aligarh Muslim University (AMU) zirlaite pawhin CAA duh lohna lantirin tharum thawhna a thleng a, hei vang hian January 5, 2020 thleng university khâr a nih thu, AMU registrar Abdul Hamid chuan a puang. AMU-a zirlai leh police-te innawr buainaah zirlai 60 vel an hliam tih official-te chuan an sawi.AMU Registrar chuan, police-te chuan Pathianni zan tlai tawh takah university campus an luhchilh a, zirlaite chu an hostel chhuahsan turin an ti niin a tarlang. AMU-a buaina a chhuah hnuah Uttar Pradesh sorkar chuan an state khawthlang lam bialah internet service a titawp nghal a ni.Nimin khan Lucknow-a Nadwa College-ah CAA duh lohna lantirtu zirlaite leh police-te an innawr buai bawk a, zirlaite chuan police-te chu lungin an tâwng a ni. Lucknow SP Kalanidhi Naithani chuan, buaina chu thunun theih a nih thu leh zirlaite pawhin an zirlai an chhunzawm leh nghal theih thu a sawi.Delhi-a Jawaharlal Nehru University, Uttar Pradesh-a Banaras Hindu University, West Bengal-a Jadavpur University, Indian Institute of Technology-Bombay, Mumbai-a Tata Institute of Social Sciences, Pondicherry University, Patna University-te bakah, college leh university dang eng emaw zatah CAA duh lohna leh an zirlaipuite chunga police chet dana lungawi lohna lantir a ni bawk. |
tualchhung | Police Contact Tracing Team report danin kumin April atanga May ni 16 inkar khan Mizoram chhunga khua/veng 65 ah Covid-19 positive hmuhchhuah an ni a, hemi hun chhunga Aizawl khawpuia Covid-19 positive hmuhchhuah tam zualna vengte chu:1. Chhinga Veng, Aizawl – 2242. Bethlehem Vengthlang, Aizawl – 2073. Tlabung – 1194. Bethlehem, Aizawl – 1124. Electric Veng, Aizawl – 1085. Bawngkawn – 786. Ramhlun South – 757. Dinthar – 758. Zarkawt – 60 |
tualchhung | Larsap PS Shreedharan Pillai chuan thuchhuah siamin, nimin zinga thi ta Rajya Sabha MP hlui leh Assembly speaker hlui Hiphei chu a ui thu leh a chhungte a tawrhpui thu a tarlang. Larsap chuan, ""Pu Hiphei-a'n mual a liam ta tih ka hriatin pawi ka ti tak zet... A rawngbawl hun chhung hian mipui tan hruaitu nih tling, mite'n amaha rinna an nghah ngamna a lo ni tawh ṭhin a, dik taka ram hruai duh mi leh mipui vantlang rawngbawltu entawn tak a ni,"" a ti. |
tualchhung | Planning & Programme Implementation department chuan nimin khan Serchhip DC conference hall-ah 'Sensitization workshop on Sustainable Development Goals (SDG) for line department' an buatsaih a, Serchhip DC Dr Lalzirmawia Chhangte-in a hmanpui. He hunah hian DC-in thu a sawi bakah, SDG chief consultant Lalchhuanawma Hrahsel-in SDG nihphung a sawi a, SDG consultant Lalnunmawia leh C Vanlalzawna ten SDG chungchanga thil pawimawhte an sawi bawk. |
tualchhung | Aizawl North-II bialtu MLA Dr Vanlalthlana leh AMC Ward No.III councillor C. Lalchhandami te chuan an bial huamchhunga veng panga – Ramhlun North, Laipuitlang, Ramhlun Venglai, Ramhlun Vengthar leh Ramhlun Sports Complex te fangin lockdown avanga chhuanchhamte hnena sem turin buhfai, dal leh hand sanitizer thahnem tak task force-te hnenah an hlan.AMC Ward No.III councillor hian a bial chhunga damlo harsa zualte hnenah sumfai engemawzat a hlan bawk.Bialtu MLA leh councillor-te hian an bial chhung ami Nazareth Hospital pawh tlawhin, an harsatna te zawtin a tul tula an hman atan PPE set kim engemaw zat hospital thawktute hman turin an hlan a ni.ZPM Gen. Hqrs consultant F. Rodingliana’n Ward No.XVI chhunga a tul anga hman turin he ward councillor R. Lalawmpuii hnenah tanpuina sumfai a hlan a, councillor hian a bial chhunga College Veng LLTF hnenah puihna sumfai Rs. 10000, hmaituamna thahnem tak, sanitizer litre 5 a pe nghal a ni. Tunah College Vengah hian Covid kai enkawl lai 12 an awm mek a, sample endik hmabak engemawzat an awm bawk.AMC Ward No.14 councillor Ramthanzauvi chuan a bial chhung CCC SAI Mission Vengthlanga hman turin PPE set engemawzat leh khawsik enna a pe. He CCC-a hman turin councillor hian an mamawh damdawi leh thil dang thahnem tak a lo pe tawh a, tunah hian hri kai enkawl lai 69 an awm a ni. |
tualchhung | Serchhip Mat phaia thlasik thlai – zikhlum, bawkbawn leh tomato chingtute chuan a hralhnaah harsatna an tawk tan a, a hralhna ngaihtuahpui an mamawh tih an sawi.Serchhip chanchinbumi thenkhatten March 11 Mat phaia thlasik thlai chinna hi a hmunah kalin loneitute harsatnate an en a. Chanchinbumite an lo hrilh danin, kuminah Covid hrilengah thildanga hma lak a harsat avangin thlasik thlai ching an pung hle a. An thlai chin, a bikin bawkbawn chu a hmunah Rs.3-in a latuten an laksak a, hlawhfa chhawrna a san avangin quintal khat lawh pawhin hlawhfa ni khat hlawh a phak lo. Zikhlum chu Kg khat Rs.10-in a hmunah laksak an ni a, tomato chu Kg khat Rs.20-a laksak an ni.Heng thlaite hi khaw thenkhatah an chin ve tawh tho avang leh lak huna lak loh chuan a chhiat zel thin avangin hralh a harsa a, a khartuten rate an siam ang anga an pek mai a ngai tih thudawnna chuan a sawi. “Mahnia lirthei nei chuan khaw dang, hetiang thlai ching ve lo te ah phur chhuakin hralhna an zawng kual thin. Hetianga ti ve thei lo tan chuan hralhna a harsa a, an pek khawmna Aizawl bazar market building thiah lai a ni bawk nen, a thlen khawmnaah harsatna a awm bawk nia hriat a ni,” a ti.Horticulture department leh NEIDA atanga zikhlum chi an dawn pawh chingtu an pung a, a thar vanglai a la thleng lo a, a vanglai tak a thlen hunah a rate a hniam hle dawn nia a lan thu sawi a ni.Tunhma lama chin tam loh, tomato chu hlawhtling taka chin thar niin, a hralhna erawh a tam tawk loh avangin a hnawng tan der nia sawi a ni bawk. Mat phaiah hian Horticulture department-in dawnfawh lian chi, variety hrang hrang pathum an ching chhin leh mek tih Horticulture department hotute chuan an lo sawi tawh a ni.Hetiang hi Serchhipa thlasik thlai chingte dinhmun a nih avang leh thlasik thlaia Mizoram a intodelh tawh avangin, tlawm zawka lak theih state pawnlam atanga heng thlai rawn lutte hi awmze neia khuahkhirh a tul takzet tih thudawnna chuan a sawi a. State pawn atanga lo lut thlai man tlawm zawka laa zawrh theih a nih avangin, a zuar chhawngtuten tihtawp ngawt an remti lo a nih pawhin, Mizoram chhunga tharte hi hnawng loa kumtin hralh chhuah theih dan tur ngaihtuahsak an mamawh thu Mat phai thlasik/nul thlai chingte chuan an sawi a ni. |
tualchhung | Saitual Youth Adventure Club chuan February 26 & 27 chhung khan Mawmrang Tlang Expedition an nei a, a tlang chhip thlenga lawnin, kham sanglaiah an uaithla a ni. Hemi rual hian heng laia Mizo pipute sulhnu hmun hmingthang tak takte an tlawh nghal a, Mawmrang Tlang panga Bakpuk an luhchhuah bakah Mawmrang-ah hian adventure nunchan an zir a, hmar lam lal Siakzapauva hmunte an tlawh bawk. Saitual YAC member, expedition-a chhuak hi mipa 11 (mipa naupang kum 8 mi pakhat a tel) leh hmeichhia 3, an vaiin 14 an ni.(Thlalak) He expedition-a tel zinga naupang ber Samuel Lalbiakhlua (8) s/o MS Dawngzuala hi hetianga a vawikhat chhuahna a ni. |
tualchhung | Covid-19 hri vei hriatchhuah thar a pung a, enkawl mek zat a pung bawk. Inenkawlna hmun pawh siam belh zel a ni a, tun hnaiah hri hi hluar viau mah se vanneihthlak takin khum indaih loh a la awm lo.Health department hotute chuan tun hnaia hri a hluar tirh atang khan inenkawlna hmun pawh ngaihtuah belh nghal a nih thu leh a theih ang anga inhmakhua a nih thu an sawi a, tun thla chhung ringawt pawhin khum engemaw zat neih belh a nih thu an sawi.Kumin kum tir lamah hrileng a zia tak avangin inenkawlna hmun pawh engemaw zat chu tihtawp a ni a, mahse March thla tawp lam atanga hri a hluar leh tak avangin inenkawlna hmun pawh siam belh char char a ni leh ta a ni, an ti.Thla tir lam khan ZMC-a hri veite enkawlna hmun a khat a, ZMC-ah hian hri veite awmna tur hmun siam belh nghal a ni. ZMC-ah hian hri vei mi 156 an leng ta a, a tul a nih chuan ICU leh ward dang pawh siam belh tura inruahman a ni tih thu dawn a ni.Mizoramah Covid Care Centre 43 a awm mek a, hengah hian mi 2300 an leng. Paid Covid Care Centre pahnih, mi 41 lenna a awm a, Community Covid Care Centre 24, mi 709 lenna a awm bawk. Hengah hian mi 3050 an leng.Hri hluar berna Aizawl District bikah Covid Care Centre 13 a awm a, hengah hian mi 1083 an leng.May ni 14 tukah khan hri vei enkawl mek mi 2150 an awm a, May ni 12, ni 13 leh ni 14-te chu enkawl lai tam ber ni a ni zel. A hmain April ni 25 atanga May ni 9 thleng khan a zawnin enkawl mek tam ber ni a ni ziah bawk. |
tualchhung | Burma-a sipai sawrkar tundin a nih vanga buaina a chhuah hnu ah, Burma atangin Mizoramah raltlan an la awm zel a, Serchhipah pawh raltlan hi mi 50 chuang an awm mek.Thudawn danin Burma atanga raltlan hi tun dinhmunah Serchhipah mi 50 chuang an awm a, veng hrang hrangah awmin, an chhungte rawn bel an ni deuh vek a, raltlante hi thiamna bik nei leh eizawnna hrang hranga eizawng thinte niin, mistiri te leh chanchinbumite pawh an tel a, zirlai naupang an awm bawk. Hei bakah hian helaia rawn zin sawrkar hruaitu pakhat chu haw chho rih loin a la cham rih niin thu dawn a ni a, Burma atanga himna zawnga rawn lutte hian hna remchang apiang an thawk ve rih mai niin thudawn a ni bawkBurma atanga Serchhipa lutte hi ram pawn atanga rawn lut an nih avangin Covid hrileng mek avangin an thlen hnuah khung hran an ni zel a, hri an kai leh kai loh enfiah zel tura tih an nih angin, Serchhipa Covid-19 hri kai leh kai loh endiknaah endik zel an ni a, an zingah hian hri kai hmuh chhuah an la awm lo. Khawtlang hruaitute chuan Burma atanga chhungte bela rawn kal tur an awm a nih pawhin, hrileng mek avangin an rawn thlen hmain VC emaw YMA hruaitute hnenah hriattir hmasa thuai thin ni se an duh tih an sawi.Sub-Hqrs YMA Serchhip chuan an district chhunga raltlan lut zat hi chhinchhiahin, Serchhip district pumah mi 70 chuang an ni tawh tih an sawi. Central YMA-a report an thehluh hnuah YMA Branch atanga report an la dawn si loh, rawn luh belh an awm laiin report-a thehluh zinga mi awm leh tawh lo te an awm tih an sawi a ni.Sub-Hqrs. YMA Serchhip president Kawlthuama chuan Burma atanga raltlan chungchangah hian khawchhaka unaute hi kan Zo hnahthlakpui, kan thisen zawmpuite an nih avangin tha tak leh dimdawi taka an mamawh angte leh an harsatnate lo phuhruk chu an tih tur a ni tih leh, YMA pawhin a lo chhawmdawl chu an tih tur a ni tih a sawi.Burma buaina avang hian Mizoramah raltlan engemawzat awm tawh mah se, central sawrkar chuan an ni lo dawnsawn dan tur leh lo enkawl dan turah inkaihhruaina mumal tak a la siam lo a, raltlan lo chhukte hian an chhungte an bel tlangpui a, chhungte belh tur nei lote pawh YMA leh khawtlangin an lo buaipui deuh zel rih a ni. |
tualchhung | Health secretary H Laleng mawia hnen aṭanga Vanglaini thu dawn danin, Zoram Medical College (ZMC) / State Referral Hospital-a Covid-19 testing labora tory-ah vawiin chawhma dar 10 aṭangin throat swab test ṭan a ni dawn. Thu dawn danin, ZMC-a sample test theih tura tihfel ngai zawng zawngte chu nimin khan tihfel vek a ni a, vawiin aṭang in sample endik ṭan a ni ang. Laboratory-a khawl bun fel hnuah pawh sample test hmain a hmunhma sawngbawl leh trial testte neih phawt a ngai a ni. Covid-19 vei awmchhun enkawltute zawng zawng chu throat swab endik vek a ni dawn. |
tualchhung | March ni 4-a enfiah, a tuka result hriatah Mizoramah hri kai hriatchhuah thar pakhat a awm; ZMC RT-PCR laboratory-a enfiah leh district hrang hranga TrueNat hmanga enfiahah hri kai an awm lo a, RAgT hmanga enfiahah hri kai pakhat a awm.RAgT hmanga hriatchhuah thar hri kai hi Mission Vengthlang mi a ni a, hmeichhia kum 23 mi, Delhi atanga rawn haw niin, Lengpui Airport screening point-a hriatchhuah a ni. Covid lanchhuahna natna a nei.Zirtawpni tuk dar 7 thleng khan Mizoramah hri vei enkawl mek mi 18 an awm. Mizoramah hri kai hriatchhuah tawh mi 4428 an awm tawh. |
tualchhung | Lengpui khuaah Covid-19 kai an hmuh tam tak deuh avangin inchhui a awlsam zawk nan khaw mipuite pawn chhuak lo tura tih an ni.Lengpui khawtlang hruaitute sawi danin, an khuaah hian tunhnaiah Covid-19 kai an pung chak hle a, hri kaite leh an tlawhpawhte chhui a awlsam zawk nan pawn chhuak lo tura mipui ngenna hi tihchhuah a ni. Tunah hian an khaw chhungah hri kai 18 neiin, an zingah hian CRPF 9 an tel. Lengpui khuaah hian chhungkaw 100 chuang chu home quarantine mek an ni bawk.Mizoram sawrkarin Covid-19 laka inkaihhruaina a siamah khaw bil anga inkharkhip puan a phal loh avangin April 20 atang khan mahni in chhuahsan lo turin an khaw mipuite an inngen tih khawtlang hruaitute hian sawiin, an ngenna hi khaw mipui ten an zawm tha a, contact tracing tih a awlsam phah hle tih an sawi.Tunah hian hri kai thar an neih belh zel avangin ni khat atan chauh pawn chhuak lo tura inkhap ni mah se, an la kalpui zel tih an sawi a. An kal zel dan tur chu an la rel leh dawn tih thu dawn a ni. |
tualchhung | Mizoram sorkarin sum a hman thin danah, hmasawnna hnathawh nana hman a tlem thin a, mahse tun hnaiah hmasawnna hnathawh nana sum sen hi a pung ve hret.Comptroller and Auditor General (CAG) of India-in Mizoram sum dinhmun a enfiahna (state finance audit report), session neih meka pharhah sorkarin sum (budget) a hman dan hi tarlan a ni a, tun hnai kum nga vel chhungin hmasawnna hnathawh nana sum sen a pung tih hi a lang a ni.He report bua a lan danin, 2014-15 khan sorkarin mipui sum atanga 14.09% chu capital expenditure (hmasawnna hnathawhna) atan a hmang a, 2018-19-ah chuan capital expenditure hi 19.85% a ni.2018-19 hi a tam ber kum a ni lo a, a hma kum 2017-18 khan 22.38% a tling. Hei hi kum nga chhunga a san ber tum a ni.Mizoram sorkar sum hman tam berna chu sorkar inrelbawlna lam (revenue expenditure) a ni a, kum nga chhung hian kum tinin 77% a tling ziah.Tuna budget thar turah pawh revenue expenditure hi sum hman tam berna tur a ni leh a, 2021-22-ah revenue expenditure (inrelbawlna) atan hian cheng vaibelchhe 9,216.39 ruahman niin, capital expenditure (hmasawnna hnathawh nan) atan cheng vaibelchhe 1,932.50 ruahman a ni. |
tualchhung | Lengpui Airport kaltlanga Mizorama lut tur Thawhlehnia endiknaah Covid-19 kai hmuh 12 an awm a, hei hi tunhnaia Covid a hluar leh hnua tum khata airport-a an hmuhchhuah tam ber nia hriat a ni. April 12-a Mizorama sample endik atanga hri kai 36 hmuhchhuah zinga mi 19 te chu tualchhung atanga kai, an kaina hriat mai theih loh an ni.Thawhlehni khan Lengpui Airport-ah thlawhna pahnih a rawn thleng a, passenger 282 atangin Rapid Antigen Test hmanga endiknaah Covid-19 kai mi 12 hmuhchhuah an ni tih thu dawn a ni. Hemi hma hian tum khatah hri kai mi 10 hmuhchhuah a lo awm tawh a, April 12 khan mi 11 hmuhchuah an ni tawh bawk. Thawhlehni ami hi tunhnai Covid a hluar leh hnua tum khata Lengpui Airport atanga hri kai hmuh tam ber nia hriat a ni.Tarlan tawh angin Thawhlehni hian thlawhna pali vel, a vaiin passenger 500 emaw a aia tam emaw Lengpui Airport kaltlanga Mizorama lut tur rawn thleng thei a ni tih sawi a lo ni tawh a. Hei vang hian airport-a thawktute pawh an lo inringlawk a, Covid-19 kai leh kai lo enfiahna kawngah thawktu an indaih zawk nan Health department chuan airport-a thawktu awmsa te pui turin mi 5 a dahbelh a, la indah belh an tum nia thu dawn a ni bawk.Mizorama sample lak khawl sa leh a hmuna endik nghal ang chi, April 12-a sample 1660 endik zingah Covid kai hmuhchhuah 36 an awm a. April 8 khan heti zat tho hi nikhata sample result tihchhuahah hmuh a lo ni tawh bawk.Tuna hmuhchhuah zingah hian tualchhunga inkaidarhna atanga kai nia ngaih mi 11 an awm a, state pawn atanga rawn lut, an endiknaa hri an kai tih hmuhchhuah nghal loh, an inkhunghran lai emaw Mizorama an awm fel hnua hri kai hmuhchhuah leh tak mi 8 an awm bawk a. Hri an kaina hriat nghal theih, an bulhnaia awmte atanga kaichhawng nia ngaih mi pali awmin, Myanmar atanga lo lut, Champhai atanga by road-a Aizawla lut, Aizawl an thlen hnua private damdawi ina endikna atanga hri an kai tih hmuhchhuah pahnih an awm bawk. Mi 11 dang Lengpui Airport Screening Point atanga hmuhchhuah an ni.Hri kai hmuh thar 36 zinga 16 hi an taksaa natna langchhuak (symptom nei) an ni. |
tualchhung | Lawngtlai District Land Owners Association (LDLOA) chuan, Kaladan Multi Modal Transit Transport Project (KMMTTP) kawngpui siamnaah zangnadawmna tun thlenga an la dawn loh avangin nimin aṭang khan tiam chin awm loin KMMTTP siamtute hna thawk chhunzawm lo turin an hriattir.Vanglaini zawhna chhangin LDLOA President chuan, ""KMMTTP kawngpui sialin a tihchhiat rama zangnadawmna pek tur sorkarin a tihfel vek tawh tun thlenga pek an la nih loh avangin kawngpui siam hna thawh mek chu an dang tih a sawi a, ""Min pek hma chu 'stay order' kan siam hi a kal tlang dawn a ni,"" a ti.LDLOA President chuan, nimin aṭang khan kawng siam chhunzawm lo tura hriattirna tichhuak mah se, an duty ṭan nghal lo a, kar leh lam aṭangin an duty dawn tih a sawi.Zawhna chhangin LDLOA President chuan, tunah chuan KMMTTP kawngpui siamah hian kawngpui sira tuihawk luankawr tur siam hna thawh a ni deuh ber tih a sawi a; Court-ah thu kal mek a awm avangin Lawngtlai khaw chhung pawhna tur lai leh Zochachhuah thlen dawn hnaiah kawng la sial tlang loh a awm thu a sawi bawk. |
tualchhung | Persons with Disabilities (PwD) Commissioner Vanlaldiki Sailo chuan India sawrkarin rualbanlote a ngaih pawimawh avangin hamthatna tam tak a siam a, sawrkar hna lak chungchangah rualbanlote tan 4% a dah tawh a, sikul admission tihnaah pawh 5% a dah tawh, a ti.He thu hi nimina a hova Lawngtlai District Level Committee, Lawngtlai DC Conference hall-a an thutkhawmnaah a sawi.PwD Commissioner chuan rualbanlote chu hmusit leh thlauhthla mai lo va, an tana nun khawchhuah theihna tur kawng kawhhmuhtu nih tum theuh zawk turin kal khawmte a sawm a, rualbanlote tan ka awm ti zel turin a chah nghal bawk.Social Welfare Department atanga report-in a tarlan dan chuan, Lawngtlai District-ah rualbanlo naupangte tan anganwadi centre tinah Take Home Ration (THR) kalpui niin, ration pek vek an ni a. Indira Gandhi National Disable Pension Scheme kalpui ni bawkin, he scheme hnuaiah hian tun dinhmunah Lawngtlai District chhungah rualbanlo, kum upa lam mi 60 hnenah thla tin tanpuina Rs 400/- pek thin a ni.Samagra SSA, Lawngtlai District report atanga a lan danin, tun dinhmunah Lawngtlai District-ah rualbanlo/vohbik, sikul kai mek mi 685 (mipa 366 leh hmeichhia 319) an awm a ni. |
tualchhung | Finance changtu chief minister-in Mizoram budget 2021-2022 ah eptu MLA-te chuan sawrkar intiamna tihhlawhtlinna tur hmuh tur a awm lo tih an sawi.Thawhtannia budget sawiho tawpna niah Congress Legislature Party leader Zodintluanga Ralte chuan tun sawrkarah budget vawi thum pharhna a ni a, nikuma budget budget bu enin, a thu ngai, a figure inthlak a ni deuh ngawt mai a, a point hrang hrang chu nikum ami copy paste deuh tawp a ni mai, tiin, “Tun tuma budget pharh hi sawi ho tur vak pawh a awm lo,” a ti.Mizoram budget pharh takah hian mipui tan thil thar hmuh tur a awm loh bakah loneitute tan beisei tur a awm lo tih sawin, “Kan hmuh chu, mipuite hrekna leh sawrfu lehzualna tur hlir a ni,” a ti.Ruling MLA-ten budget chungchanga House-a an thusawi tlangpuiah budget a chhuanawm loh thu an sawi a. Chutihrualin Covid vanga harsatna tawh nasa taka an sawi laiin, hrilen laiin development a kal ngaiin a kal reng an ti bawk si a, an thusawiah khawi zawk nge awih tur a hriat theih “Kan budget-a kan beisei chu, ram tana hmasawnna tur, election hmaa an lo sawi te, sawrkar chan tawh hnua flagship programme an tih ang chite hmuh tur a vang. Nikum budget speech-ah flagship programme SEDP-a an dah vaibelchhe 513 kha a hmanna tur hrang hrang an ziak a, kumin budget speech-ah erawh ‘allocation on priority sectors’ tihah, sawrkarin a ngaihpawimawh point 5 a awm a, ram hmasawnna tur a vang. SEDP ah hna hrang hrang thawhna tur vbch.400 dah a ni, an ti a, hei hian sawrkarin vision a neih loh zia leh he pawisa hian chumi chu kan ti dawn a, tih a awm loh zia a lang. Vbch. 400 hi SEDP hnuaia hna hrang hrang thawh nan ruahman a ni, an ti tawp mai. House-a member ten an pass hi khawi hmunah nge a kal dawn kan hre lo a, sawrkar priority hi tun budget-ah hriat kan nei lo,” a ti.ZPM Legislature Party leader Vanlalhlana chuan sawrkar laipuiin scheme hrang hrang a siam zing ami PMJVK-ah education, health, skill development chawikanna tur a nih ber laiin Sports department-in sum a haichhuak daih a, department concern zawk – Skill Development Department leh Health department tan pawisa haichhuah a ni lo tih a sawi. “Minister concern tan hriat vek a harsa anga, a hria minister hian a share ve turah ka ngai a, minister te hi an thukhawm ngai lo em ni tih ka zawhna a ni,” a ti.Tun tum Assembly Session-ah larsap-in House a address-ah kawng thawmthat leh laih a ngaihpaiwmawh thu a sawi tih a sawi a. Nikumah Road Fund Board hnuaiah nuai 5000 dah ni siin, khawi lai nge an siam a hriat loh thu leh kawng a chhiat thu a sawi. “MNF sawrkar hlimin Congress sawrkar pawisa hman bang hmangin kawng an siam a, anmahni pawhin an hlimpui viau a, tunah chuan kawng chhia kan zawh tlang leh tawh,” a ti.Larsap leh chief minister ngaihpawimawh a inang lo tih Vanlalhlana hian a sawi a. Larsap-in House-ah ei leh bara intodelh, kawng tha siam, kawlphetha lam siamchhuah tamte a sawrkarin a ngaipawimawh tih a sawi laiin, finance changtu chief minister budget speech-a a ngaihpawimawh zingah SEDP, MNF returnee chhawldawlna, MLA local area development fund, cooperative society leh local body tihte a tarlang niin a sawi. “Ka sawrkar, titu chu larsap a ni a, ‘ka sawrkar’ a tiha a leader chu chief minister a ni a, an ngaihpawimawh a inang lo. Chief minister kumthar thuchahah ei leh bara intodelh a ngaihpawimawh ber tur thu a sawi a. Buh khamkhawp tharchhuah kan ngaipawimawh ang, farming kan mechanise anga tan kan la tak tak dawn, a ti, niin a sawi bawk.ZPM MLA Dr Vanlalthlana chuan chief minister-in central-in hmarchhak bial bik tan cheng vaibelchhe 100 a awm tih chu kumin budget-ah vaibelchhe 68020 dah a ni zawk, tih sawiin, nikum budget ah vaibelchhe 60112 a nia, revised estimate-ah vaibelchhe 51000-ah a tla thla tih a sawi. Union budget chu vaibelchhe 20 atanga 30 tia hisap mai loin, vaibelchhe nuai 34,83236 a ni tih pawih a sawi a. Hetiang figure hi chu Finance department atang pawhin awlsamtea hmuh mai theih a nih a rin thu a sawi bawk.“He thil hi chu ri tawh lo se ka duh, thil kal tawh hnu, awlsamtea hmuh mai theih a nih lai a, kan hotupa in ‘han hisap ila,’ a tih ang hi thalaite rilru a lo na deuh thin, budget chungchanga hmarchhakin pawisa kan neih hi chu data en hram tawh se tiin ka ngen a ni,” a ti. |
tualchhung | Nimina Assembly session-ah February 9, 2020-a cancer vanga thi Mizoram Legislative Assembly deputy speaker hlui Lalthankunga (77) h/o Sawizingi (L), Tuikhuahtlang sûnna hun hman a ni.Lalthankunga chanchin leh uina thu House leader Zoramthanga'n a sawi a, chumi hnuah deputy chief minister Tawnluia, ZPM group leader Lalduhoma, INC member KT Rokhaw leh MNF member Lalchhandama Ralte ten uina thu an sawi a ni. Lalthankunga sûn nan hian House member-te chu speaker Lalrinliana Sailo kaihhruaiin minute khat chhung ngawi rengin an ding.Lalthankunga hi kum 1998-a Assembly inthlanpuiah MNF ticket-in Ratu bialah thlan tlin a ni a, Estimate Committee chairman (1998-1999) leh Assembly deputy speaker (1999-2003) nihnate a chelh tawh a ni. |
tualchhung | Serchhip district bawrhsap Dr Lalzirmawia Chhangte hoin nimin khan DC meeting hall-ah district chhunga quarantine facility atana ruat hmun hrang hrangte dinhmun an thlirho.Dr Lalzirmawia Chhangte chuan, Covid-19 donaa thawktu hrang hrangte'n an tih tur ṭha taka an thawh zel avangin lawmthu a sawi a, ""Tunah hian state dangah Mizoram mi leh sa tam tak tangkhang mêk an awm a, tangkhangte hi rawn haw thei ta se, he laiah an inkhung hranna tur hmunhma felfai, mamawh engkim nei sa leh thawktu pawh siam sa thlap kan lo neih a ṭul,"" a ti a; state páwn aṭanga lut an awmin, anmahni ina an inkhung mai theih tawh loh tur thu leh facility-a dah an nih tawh tur thu a sawi.Meeting-ah hian Serchhip district-a hmun 17-a quarantine facility ruahmanna leh mawhphurhna hrang hrang chelhtu tura ruahmannate sawiho a ni a, siamṭhat ngaite siamṭhain, final facility list hriattirna a chhuah thuai an beisei thu an sawi. Nimin khan Serchhip district mi, state danga tangkhang zawng zawng dap khawmin an chhinchhiah ṭan a ni. |
tualchhung | Kumin Chapchar Kut, March 5-ah Kolasib district thuneitute chuan puih ngai pakhat tal pui ngei tura mahni theih ang tawka hma lak nise an ti.Kolasib district-a executive magistrates thukhawm chuan, Covid-19 leng avangin kumin Chapchar Kut chu kum danga district pum huapa an hman anga hman loh ni se, an ti a. Chapchar Kut chu Mizote hunpui leh hnam nuna thil pawimawh tak a nih avangin, hemi ni hian chhungtin a remchang leh duh apiangin mahni inah Chapchar Kut hlutna tizual thei chi leh Mizo hnam nun chawisanna leh tihphuisuina lam chi zawngin hman tum nise, an ti.Chapchar Kut chhangban /cake buatsaih emaw Chapchar Kut puala eitur/ zanriah tuihnai deuh buatsaiha chhungkuaa Mizo zia inhrilh chhawnna hun hman emaw Mizo hnam inthuamna chi hrang hrang, khawi lo vah chhuahnaah inbel leh a thei tan chhungkuaa hnam incheina nen a thlalak ho leh hriatrengna (memento) siam emaw tlawmngaihna leh mite tana inpekna lam hawia mimal leh chhungkua anga luanchhuaha harsa zawkte tanpui ang chi te a hun hman tum turin an ngen. ‘Hemi ni hian tanpui ngai pakhat tal tanpui ngei tura mahni theih ang tawk tawka hma lak nise,’ an ti. |
tualchhung | Siaha District Screening Committee chu nimin khan district bawrhsap Bhupesh Chaudhary hoin an ṭhukhawm a, Pradhan Mantri Awas Yojana (PMAY) - Housing for All (Urban) Mission hnuaia hmalak dan tur an sawiho. Sorkar kum kal mekah Siaha district-ah hian in sak ṭanpui dilna 1,421 a lut tawh a, chu'ng zinga 137 chu department-in an enfiah hnuah hnâwl a ni tih an tarlang.Ṭhutkhawmah hian PMAY-Housing for All hnuaia in sak ṭanpuina diltute dilna thlirho a ni a, sorkar kum kal mekah dilna lut zawng zawng 1,421 aṭangin dilna dik tâwk lo leh felhlelte chu department-in uluk taka an endik hnuah 137 hnâwl a ni.Dilna hnâwlte chu a tlangpuiin in leh lo nei sa te, in khat aṭanga dilna pakhat ai tam awm te, ṭanpuina hmu tawh dil nawn te, khawpui huam chhunga awm lo te, sorkar hnathawk, scheme-in a huam chin aia hlawh tamte an ni. Meeting chuan, spot verification uluk leh felfai taka kalpui leh turin ruahmanna an siam a ni.Meeting-a an tarlan danin, February 2, 2016-ah Ministry of Urban Housing Affairs-in Siaha district tan cheng nuai 3,180 a pawm tawh angin Siaha District Screening Committe meeting hmasa ber chu October 21, 2016-ah neih a ni. Detailed project report (DPR) hmasa berah mi 1,590 an awm a, a vawi hnihnaah mi 955 an awm.Ministry chuan DPR hmasa ber aṭanga thlan mi 544-te tan cheng nuai 326.4 chu March 26, 2016-ah a pe chhuak a, chuchu October 3, 2018-ah UDPA Housing for All, Siaha bank account-ah thun a ni.UDPA Directorate aṭangin DPR hmasa bera beneficiary 544-te aṭangin mi 217-te chu first instalment dawng tura thlan an ni a, tun thlenga beneficiary-te hnena pawisa sem tawh chu cheng nuai 227.1 a ni. Tun dinhmunah hian foundation stage-ah beneficiary 137, lintel stage-ah 141, roofing stage-ah 77 leh completed stage-ah 20 an awm. |
tualchhung | Kanan Veng VC hruaitu hmasa ber Khuangringvunga hriatrengnana a hming chawia sak Khuanga Bazar chu Zirtawpni tuk khan Aizawl West II bialtu Lalruatkima, minister-in a hawng.He Bazar hi commerce & industries department hnuaia hmalakna niin cheng nuai 8 senga buatsaih a ni . A chhungah hian a bultan nan mi 10 thutna tur dawhkan siam niin a phel lehlam chu anganwadi centre atan hman a ni. A hnuaiah hian Kanan veng Retail Fair Price shop awmna tur hmun hlun bakah, sangha leh arsa zawrhna tur a awm bawk a ni.Minister chuan Chapchar Kut lawmna ni takah Kanan vengin hmasawnna thar duhawm tak a nei chu lawmawm a tih thu sawiin, he market sak a nih theihna tura bultumtu commerce & industries department minister Dr R Lalthangliana leh a hmun neitu eEducation Department te, Kanan veng khawtlang hruaitute leh mipuite chungah lawmthu a sawi.2018-a sorkar thar a lo pian hnuah Aizawl West II bial chhungah hmasawnna tam tak hmuh tur a awm tawh tih a sawi a, bial chhung veng hrang hrangte inkalpawhna kawngpuiah hmasawnna tam tak a awm tih te, Zohnuai atanga Mizoram University panna kawng Ropaiabawk thleng concrete-a siam te, Vaivakawn atanga Bungkawn panna kawng concrete-a siam leh black topping te, Kanan leh Chawnpui inkar kawng siam mek te, Kanan atanga Dinthar kalna kawngpui concrete-a siam te, Seventh Day tlang veng chhung inkalpawhna kawng siam te, Dawrpui Vengthar atanga Zarkawt panna kawng zauh te, heng bakah hian Jt YMA Field Vaivakawn atanga Ebenezer Hospital thleng panna tur leh Vaivakawn thlanmual atanga Sairang kawngpui NH pawhna tur leh Smart City hnuaia Vaivakawn bazar sak thatna tura ruahmanna awm te a sawi. Kanan vengah multipurpose hall sak nan Ministry of Tribal Affairs ah cheng vaibelchhe 12 man project lian tham siam a ni tih a sawi bawk. |
tualchhung | Covid-19 hluar zel avanga Serchhip damdawi ina lirthei indaih lohna avangin Serchhip Thalai Pawl hmalakna in bialtu MLA Lalduhoma’n lirthei leh a khalhtu rawihna tur sumfai a tumsak hmangin lirthei leh a khalhtu tur hmuh a ni a, Covid sample endikna hmun pawh Zoram Driver’s Union building-ah sample lak hi kalpui a ni dawn tih an sawi.Serchhip Thalai Pawl thuchhuah siam danin, an district-a medical lam thuneitute nen an inbiaknaah Serchhip damdawi inah ambulance/motor leh driver an indaih lo hle tih hriat a ni a. Covid-19 kai enkawl ngaite leh thawktute phurhkual chungchangah harsatna a awm thei dawna hria in, hri kai phur leh a tula hman turin lirthei leh a khalhtu mamawh a nih thu bialtu MLA Lalduhoma hnenah an thlen a, an thu thlen hi MLA hian ngaipawimawhin thlakhat atan Rs 30,000 a ruahman sak. Lirthei leh driver tlawmngai thei an zawnnaah Lalhriathluanga, Serchhip Darnam Veng (Venpuia Sumo) chu tlawmngai tura an sawm angin a inpe a, Nilaini khan medical lamte nen thil tulte inhrilhhriain, lirthei pawh damlo phur thei tura peihfel a ni.Hei bakah hian medical lama thuneitute chu Serchhip damdawi in kawt, morgue house bul kawngpui sira Covid sample endikna hmun chu mipui vantlang nen inhnaih lutuk deuha an hriat avangin sawn turin Serchhip Thalai Pawl hian an sawipui a. Health Department building remchang a awm mai loh avangin ZDU Serchhip Hqrs building, Tuikhuahveng atanga Vengchung panna kawng ami chu dilin, ZDU hian rem an tih angin Nilaini khan medical lama thawktute nen enfiah a ni a, vawiin – Ningani atang hian sample lakna atan hman tan a ni dawn tih an sawi a ni.Heng an hmalakna leh ruahmanna sum leh pai leh tha leh zung, an hmunhma phal taka thawha chechhuaktute hnenah hian an lawm hle tih an thuchhuah chuan a sawi. |
tualchhung | Heroin manExcise & Narcotics Department leh 46 Bn. Assam Rifles thawkdun chuan 2021 March 24 zan dar 8:10 khan Tuirial-Aizawl district-ah heroin gram 90 (hawng 7) leh a neitu nia puh Lalramhlunmawia (31) Tlangsam Champhai district-a khawsa nia inchhal chu an man a, ND&PS Act hnuaiah thubuai siamsak a ni.HawngDistrict Research Officer’s Office cum Assistant District Registrar’s Office, Khawzawl district chu nimin khan Mizoram Youth Commission chairman Dr. Vanlaltanpuia’n a hawng.Inrawnkhawm ko turin CM ngenPeople’s Conference party chuan Myanmar atanga raltlante chungchang ngaihtuah turin Mizorama political party awmte inrawnkhawm ko turin chief minister an ngenna ziakin an thlen. PC Gen. Hqrs. hruaitute hian Ningani khan chief minister Zoramthanga hnenah ngenna thlenin, ‘Burma atangin raltlan an rawn lut tam zel a, an lo lut zel dawn pawhin a lang a. Heng raltlante chhawmdawl dan tur hi ngaihtuah thuai thuai a ngai kan ti a. Hemi chungchang ngaihtuah tur hian all party meerting ko turin kan ngen che a ni,’ an ti.Hri kai pahnih hmu tharMarch 24-a Mizorama sample 432 endikah Covid-19 kai mi pahnih hmuh thar an ni a. A kaina awm hriat nghal theih loh tualchhung inkaidarhna atanga kai pakhat leh state pawn atanga rawn kai lut te an ni. Mizoramah Covid kai hmuhchhuah mi 4454 awm tawhin, heng zinga 4425 (99.35%) chu an dam tawh a, mi 11 (0.25%) chu he hri kaihhnawihah hian an nunna an chan phah tawh a, tunah enkawl mek 18 (0.40%) an awm.MSCU building hawngMizoram State Co-operative Union (MSCU) Office leh Training Centre building thar, Bara Bazar Dawrpui Veng ami chu Ningani khan Cooperation minister C. Lalrinsanga’n a hawng. A hawnnaah hian Cooperation special secretary Dr. Lalzirmawia Chhangte, Co-operative Societies registrar Lalrinsanga, MSCU Board member-te leh office staff-te pawh an tel.“Sawrkar sikula lut an pung”Academic session thar atan sawrkar school thenkhatah zirlai naupang inziaklut an pung tih School Education minister Lalchhandama Ralte chuan a sawi. Hmar tlangdung fanga zin mek School Education minister Lalchhandama Ralte hian Ningani khan N.Khawdungsei leh Sakawrdai a tlawh a. Heta thu a sawinaah, hmar tlangdung khua leh thingtlang hmun dangah zirna a tlahniam nasa hle a, zirtirtu pahnih khat lek lek awmna a tam a, school building pawh naupang tan zirna boruak awm theih lohna khawpa tlabalte a tam a. Hengah te hian a theih ang angin zirtirtu dah belh a ni a, school building pawh engemawzat sak that a nih bakah repair hna pawh hmun tam takah thawh a ni, tiin a sawi. “Hetianga sawrkarin a theih ang anga zirna siamthat hna a thawh avang hian khaw thenkhatah chuan kum hmasa nena khaikhinin enrolment a lo pung ta a, sikul thenkhatah chuan thutna an indaih lo a, classroom sak belh ngaite pawh a awm ta hial. Hei hi thil lawmawm tak a ni a, sawiin sorkar sikulte zawi zawiin a belhtlak zel ang tih kan beisei a ni,” a ti.Bial tlawhAizawl East-II bialtu MLA, minister Robert Romawia Royte chuan nimin zing khan a bial chhung Armed Veng a tlawh a. Armed Veng huamchhunga sawrkar hmalakna hrang hrang sawiin, 1st MAP football ground-a field chhawng sak leh phullem phah mek chak taka kalpui a ni chu lawmawm a tih thu te; YMA road siam mek pawh chhunzawm zel a nih theih nan sum pek belh a tum thu te; Armed Veng hmasawnna atana pawimawh, Vengchung leh Venghnuai inkalpawhna kawrchung kawngpui siam turin UD&PA-in tender an tihfel thu te a sawi a ni. |
tualchhung | Hmun hrang hrangah Covid-19 a hluar leh a, a chi thar a awm bawk. Vanneihthlak takin Mizoramah chuan a chi thar hriatchhuah a la awm lo.Tunlaiin India ram state hrang hrangah hri hi a hluar thar a, a chi thar (variant thar) a awm bawk. India rama hri kai hriatchhuah a tam chhan hi a chi thar a awm vanga ngai an awm. A chi thar hi a hmaa mi aiin a darh chak a, a natna pawh a na zawk. Mizoramah pawh tun hnaiah hri vei hriatchhuah zat a pung leh a, mahse a chi thar hriatchhuah a la awm lo hlauh.Covid-19 chungchanga Mizoram sorkar thupuangtu Dr Pachuau Lalmalsawma chuan Covid chi thar hriatchhuah a la awm loh thu hi a sawi a, “Theihtawpin kan en a, tun thlengin hriatchhuah a la awm lo chu a ni a,” a ti.Covid chi thar (new variant) a nih leh nih loh endikna laboratory India ramah 10 a awm thu leh Mizoram chuan Kolkata bul Kalyani-a laboratory a hman thu te a sawi a, Indian Council of Medical Research (ICMR) thu angin RT-PCR hmanga endika hri kai (positive) zinga 5% chu thawn tur a nih thu leh Mizoram pawhin a thawn thu te sawiin, result hriat tawh chinah a chi thar a la awm loh thu a sawi. Tunah hian sample 200 vel result nghah mek a ni tih a sawi bawk.Hri hi India ramah a hluar mek a, April 8-a result hriatah April ni 7 kha India rama hri kai an tam ber ni niin, hri kai hriatchhuah mi 1,26,789 an awm. April ni 5 kha hri kai hriatchhuah tam ber ni a ni a, ni 7-in a khum nghal a ni.India rama hri hluar nasat chhanah hian a chi thar a tel vangah puh a ni a, a chi thar hi a hmaa mi aiin nasa takin a darh chak. A tirah chuan a hmaa mi aiin 70% velin a darh chak tih a ni a, tunah chuan 50-70% vel tih a ni.Mizoramah pawh tun hnaiah hri kai an pung a, Ningani-a result hriatah pawh hri vei hriatchhuah thar mi 14 an awm. Anni hi a hma ni-a endik, a tuka result puan a ni. January ni 9-ah khan hri kai hriatchhuah thar mi 17 an awm a, chumi hnuah April ni 7-a mite hi a tam ber an ni leh. |
tualchhung | Mizorama National Service Scheme (NSS) volunteer 33 leh NSS programme officer pakhatte chu January 16-20, 2020 chhunga Tezpur, Assam-a neih tura North East NSS Festival-a tel turin nimin khan Aizawl an chhuahsan.NE NSS Festival-ah hian India hmarchhak state pariat aṭangin NSS volunteer 300 vel tel tura beisei a ni a; Mizoram aṭanga tel NSS volunteer-te chu college panga aṭanga thlan khawm an ni. Festival chhungin mithiamte'n thupui hrang hrang an zirpui dawn a, state hrang hrang aṭanga telte'n an hnam làm leh zaite an entir dawn bakah, Tezpur University leh khaw chhung hmun pawimawhte fanpui an ni ang. |
tualchhung | Tlabung MZP chuan thuchhuah siamin, Tlabung Sub-Divisional Hospital-a kum khat chhunga nau piang zingah, hnam dang an tam fal lutuk chu rinhlelhawm an tih thu an tarlang.Tlabung MZP chuan kum 2019 khan Tlabung damdawi-inah nau piang 197 an awm thu tarlangin, ""Heng zinga 175 chu hnam dang vek an ni. Hnam dangin fa an hring tam zawk hrim hrim chu thil mak lutukah kan ngai lo a, an tam fal lutuk erawhin ngaih a ti ṭha lo. Tlabung chu ram pahnih inrina bula awm a nih avang leh, awlsam taka ramri kan theih a nih avangin, Tlabung damdawi ina nau neite chu India khua leh tui vek an ni tih rin ngam a harsa,"" an ti.Tlabung MZP tarlan danin, Tlabung Sub-Divisional Hospital a heng naupiangte tan hian birth certificate siam zel a nih ṭhin avangin, India khua leh tui nih theihna tur remchangah a hman theih dawn a ni. |
tualchhung | Mizoram minister hlui, mite ngainat hlawh PC Zoram Sangliana chu April ni 24 khan Covid-19 vangin a boral a, mipuiin an ui hle.Zoram Sangliana hi MLA atan vawi nga thlan tlin a ni tawh a, minister vawi thum a ni tawh. 1992-ah term laklawhah minister of state a ni a, GAD, SAD etc a chang. 1993-ah term tharah minister of state a ni leh a, sports etc a chang. 2008-13 term-ah khan cabinet minister a ni a, art & culture, transport etc a chang. 2013-2018 khan ZIDCO chairman a ni.Art & culture minister a nih lai, 2010-ah khan a hmalaknain Mizoramin cheraw a huhova kan tam ber record a siam a, Guiness World Record-ah Mizoram a lang a ni.Ramsanga hi mite ngainat hlawh tak mai a ni a, thenrual kawm leh rualpawl thiam, mi tanpui peih a ni. Mi rilru tha a ni a, hei hi politics-a a khingpuite pawhin amah an hmuh fo dan a ni.Lehkha zir laia MZP hruaitu ni thin a ni a, YMA-ah a inhmang zui bawk. Hengah hian mite ngainat a hlawh bakah mi rin pawh a hlawh a, politics lama a sulhnu bakah YMA leh MZP lama a inhmannate hi mi hriat tham a tling. MZP-ah hian assistant secretary leh general secretary te a ni tawh a, North Eastern Region Students Union-ah joint secretary a ni tawh bawk.Nu leh pa thuawih mi a ni a, a nu hminga housing loan leh LTC la rutu pawh hrem a duh laiin, a nuin hrem lova ngaihdam a duh thu hrilhin, “Ngaidam rawh,” a tih chu a zawm thlap thei a ni.Pian leh murnaah chuan Saitual-a piang a ni a, 1956-a piang niin, Vanhlira leh Saitualthangi te fa pasarih zinga a upa ber dawttu a ni.Pachhunga College-a a luh laia zirlai hruaitu, MZP hruaitu lar a ni a, Congress party-ah lutin politics-ah a inhmang zui a, 1987-ah Tlungvel bial atangin MLA atan thlan tlin a ni. 1989 leh 1993-ah bial ngaiah a tling leh a, 2008 leh 2013-ah Kolasib bialah a tling leh bawk.Congress party-ah chanvo hrang hrang a chelh a, All India Congress Committee-ah member a ni tawh bawk. Union Bank of India-ah hun engemaw chen Board of Directors zingah a tel tawh.Pathian tih mi, rawngbawlna lama inhmang mi a ni a, kum 11 a nih laia piangthar niin, Salvation Army-ah a hun tawp thlengin rawngbawltu a ni a, Kanan Corps-ah council member (kohhran committee member) a ni a, India Eastern Territory-ah territorial governance council member a ni bawk. Kohhran pawnah pawh rawngbawlna lamah hian a inhmang a, Aizawl YMCA president a nih tawh bakah National YMCA-ah pawh vice president a ni tawh.Thilpek rawngbawlna lamah thahnem a ngai a, Eastern India Territory huam chhung, hmarchhak leh West Bengal state hmun thenkhat telin, Salvation Army rawngbawlnaah thilpek pe tha berte zinga mi a ni.Rimawi lamah a tui a, an kohhranah bandsmen, band master leh songster leader te a ni thin. Salvation Army hlabu-a ‘A tha e’ tih hi a kutchhuak a ni.A nupui Lalthlamuani nen fa pathum an nei a, zaithiam lar Elizabeth Zodinpuii leh sipai officer maj Carolyne Zonunmawii leh Mary Zomuansangi te an ni. A nupui hi MHIP president ni lai a ni.2007-ah khan a lung zai a ni a, 2014-ah a kal thlak a ni bawk. Kal thlak tawh, inenkawl lai a nih avangin March thlaah khan Kolkata-ah inentirin a kal a, April ni 1 khan an rawn haw. Chumi hnu April ni 10-ah a nuam lo tan a, ni 14-ah Covid-19 a vei tih hriatchhuah niin, ZMC-ah enkawl a ni. ICU-ah dahluh nghal a ani a, amah enkawltute’n theihtawp an chhuah chungin April ni 24 tlai dar 5.20-ah ropuina ramah a kaisang ta a ni.Pathian thu-a tui a ni a, social media-ah pawh Pathian thu a dawn thar te post thin mi a ni. ZMC-a a luh tirhah pawh hian a testimony te a la sawi a, sual thupha chawi a tulzia te a la sawi a ni.Ramsanga boral thu hian Zoram a deng chhuak nghal a, mi ngainat hlawh a ni bawk a, mipuiin an ui hle. Social media lamah pawh amah thlahna post hmuh tur a tam.PC Zoram Sangliana hi Covid vanga boral a nih avangin a ruang hi damdawi in atanga chhuahpui nghal theih a ni lo a, damdawi inah hian riahpui niin, a tukah an veng Kanan veng panpuiin, Kanan Multipurpose Hall-ah chawhma dar 11-ah amah thlahna hun hman a ni. Commissioner Lalzamlova’n a vui a, thlanmualah major Chhuanliana’n a vui. |
tualchhung | Serchhip bial by election neih tur chu dikna leh dik lohna, thim leh eng inbeihna niin Zoram People’s Movement vice president Rev Dr K Thanzauva chuan a sawi.Zirtawpnia Aizawl West-III ZPM Block inthlan neih a hmanpuinaah ZPM vice president Serchhip bial by-election chu an party tan chuan dikna leh diklohna, thim leh eng inbeihna a ni, tiin, hman lo chung pawhin dikna tungding tura beihpui thlaknaa tel ve turin a pen chhuak ve dawn tih a sawi.“By-election neih chhan tur kan hria a, Pu Lalduhoma MLA atanga ban vang a ni. Hemi chungchang hi chhui leh zirchian pawh ngai loin chiang takin a dik lo a. India ram dana kan sawifiah dan chu eng pawh lo nise, Pathian thu atang pawhin a diklo a ni tih hi a chiang a, mihring chhia leh tha hriatna fim taka ngaihtuahna atttang pawhin a dik lo a, Mizo nunphung a kalh a, a zahthlak takzet a ni,” a ti.He hun hmanpuitu Aizawl West-III MLA VL Zaithanzama chuan MNF sawrkar chuan a flagship programme atan budget-ah cheng vaibelchhe 1500 dah nghal an intiam laiin, an sawrkar ta a, budget hmasa berah vaibelchhe 750 chiah an dah a, budget an pharh leh a, vaibelchhe 513 ah an tla thla a, tun budget hnuhnung berah vaibelchhe 400 dah a ni leh ta tih a sawi. “Kumtin mai hian a zuih telh telh a, kum hnih a la awm a, hetiang zela an kal chuan SEDP hi a zuihral dawn niin a lang,” a ti. |
tualchhung | Nimin Pathianni kha khawvel puma Baptist kohhran inzawmkhawm pawl, Baptist World Alliance Day a ni a, Mizoram Baptist Kohhran pawhin nimin khan hmangin, BWA pualin tualchhung kohhran tinah chawhma inkhawmah hun an hmang. BWA Day thupui chu 'Ram chu Lalpa ta a ni' tih a ni a, inkhawm thawhlawm chu BWA pual niin, BWA headquarters, USA-ah thawn a ni ang.Baptist Church of Mizoram hian kum 1978-ah BWA an zawm a; BWA inkhawmpui lian kum li dana neih ṭhin, Baptist World Congress chu kuminah Rio de Janeiro, Brazil-ah July 22-26 chhungin neih a ni dawn a, BCM pawhin palai an tir dawn a ni. BWA hi kum 1905-ah London khawpuia Exeter Hall-ah din a ni a, statistics hnuhnung ber 2017-a tarlan danin, ram 125 aṭangin kohhran hlâwm (convention/union) 239 an awm a, tualchhung kohhran 1,68,491 leh baptisma chang member 4,75,00,324 an awm a ni. |
tualchhung | Mizoram sawrkar chhinchhiah danin Covid-19 leng vanga Mizoram mi, state dang atanga rawn haw chu 23705 an ni a, an hna thawh lai rawn hawsana Mizoram sawrkara in report erawh 2637 an ni.Assembly Session Labour, Employment, Skill Development & Entrepreneurship minister Lalchhandama Ralte chhan danin, Covid-19 vanga state dang atanga rawn Mizoram sawrkarin a chhinchhiah chu 23705 an ni a, mahse, zirna avanga awm leh chhungkuaa awmte an zingah hian an awm nual a ni. An hna chana Mizorama rawn haw, Mizoram Youth Commission-in eizawnna a dapsakna tura in report chu mi 2637 an ni. Eizawnna an neih theih nan skill training pek tumin North Eastern Council-ah sum an dil a, a thawhkhatnaah cheng vaibelchhe 3 pek an ni a, mi 720 te training pe in an eizawnna tur ruahmanpui an ni a; a thawhhnihna atan NEC hian vaibelchhe 2.7 pe lehin mi 800 huap pha turin training buatsaih leh a ni.Covid-19 len laia mi harsa zawkte tana LESDE penchhuah dan sawiin minister chuan, labour cess tlingkhawm atangin Workers Welfare Board member mi 50000 account theuhah Rs. 3000 thun a ni a, Rs. 15,82,41,000 sen a ni. Welfare Board member ni kher lo, hrilen laia hna thawk hlei thei lo, thingtlang lama mi harsate tan ration buhfai a thlawna an dawn theihna’n LESDE chuan labour cess atang bawk hian Supply department hnenah buhfai leina tur cheng nuai 640 a pe tih a sawi bawk. |
tualchhung | Supply minister K Lalrinliana chuan Covid-19 hrileng karah Mizoramah tuman chaw an nghei loh nana thathawhtute chungah lawmthu a sawi a, eitur thlachham lova Mizoram a awm theih chhan chu Pathian zar leh tanrualna vang a ni a ti.Thawhlehni khan a demand sawihonaah minister hian hrilen laia eitur ngaihtuah kawnga house member te’n amah an fakna chu chhangin, a bul ber chu Pathian a ni a ti a, mi hrang hrang tanrualna rah a ni a ti bawk.Hrileng kara buhfai leh ni tin mamawh thil dangte lalut turin inlungrual a ngaih thu a sawi a, “Lungrualna min siamsaktu chu Pathian a ni a ni.Food, Civil Supplies & Consumer Affairs department an thawhrim thu leh chawlh pawh an neih loh thu a sawi a, minister-te leh MLA te chungah lawmthu a sawi. House member te’n hmun hrang hrangah harsate an pui tih a sawi a, mi dang pawhin hmun hrang hrangah an pui tih a sawi bawk.Minister hian eirawngbawlna gas (LPG) sem danah kawtkaia inpek (home delivery) tum a nih thu a sawi a, tunah hian Aizawl veng pali-ah enchhin mek a nih thu leh zawngchhang tlak an tih thu te sawiin, hmun dangah pawh hei hi tih ve tum a nih thu a sawi.Aizawl khawpui veng 28-ah tih tum mek a nih thu leh inbuatsaih mek a nih thu a sawi a, district hmunpuiah tih tum a nih thu a sawi bawk.Minister hian ni tin mamawh thil chawkluh kawnga hmalakna hrang hrang a sawi zingah eirawngbawlna gas chungchang hi a sawi lang a, Mualkhang Bottling Plant tihlen tum a nih thu leh gas bur tam zawk dahkhawl theihna tura siam tum a nih thu a sawi. |
tualchhung | Tunlaia Mizorama Covid-19 hrileng hluar mek tuar nasatu Bethlehem Vengthlangah Zonunmawi a luanglut a, khaw hla tak atang te’n chawhmeh an pe.Thawhtanni zan khan Kawlbem khawtlangin Bethlehem Vengthlang hi chawhmeh engemaw zat an pe a, Thawhlehni khan Dapchhuah khawtlangin, a zanah Maite khawtlangin an pe leh.Maian, behlawi, antam, phuihnam, thingthupui, tumbu, chakai thlengin, chawhmeh chi hrang hrang an dawng a, Thawhlehni zan khan task force hruaitute’n in tinah an sem.Bethlehem Vengthlang-ah hian Nilaini tlai lamah khan hri vei mi 103 an awm a, mi 430 vel an inkhung (home quarantine) bawk. Mi 207-te result an nghak mek.Nikum lamah mi 29-in hri an lo kai tawh a, kuminah mi 216 velin hri an vei tawh. A thawh hnihna hi March ni 16 vel atangin an tuar a ni.Bethlehem Vengthlang Local Level Task Force hruaitute chuan hmun hrang hrang atangin tanpuina an dawng tih an sawi a, tun hnaiah pawh Mission Veng leh Khatla East Presbyterian Kohhran te, Thakthing Veng K|P, Mizoram Computer Dealers Association te’n sumfaiin an pui tih te, veng chhung kohhrangte leh mimalte’n harsatna tawkte puihna tur an thawh tih te, veng pawn atang pawhin mimal hnen atangin tanpuina hrang hrang an dawng tih te leh an lawmthu an sawi. |
tualchhung | Mizoram Peoples Conference (MPC) party offce bearer-te chu nimin khan an party pisaah an president Lalhmangaiha Sailo hoin an ṭhukhawm a, India Constitution Preamble an sawi rual. MPC President chuan, European Union-in Citizenship Amendment Act (CAA) dodalna resolution an duan thu a sawi.Lalhmangaiha Sailo chuan, January 26, 2020 khan European Union (EU) lawmaker mi 154-te'n BJP kaihhruai sorkarin CAA an pass dodalna resolution draft an siam thu a sawi a, ""India sorkarin civil leh political rights a bawhchhiaa an ngaih thu te, international human rights treaty-te vawngtu a nihna thlauhthla a, CAA chu sakhaw inthliarna duhawmlo tak thlentua an ngaih thu resolution draft an ziahah an tarlang,"" a ti.MPC OB meeting chuan, Bangladesh aṭanga dan loa Mizorama lut ru Chakma-te ngawrh taka dap chhuak a, thawn kîr hna rûnpui tharthawh leh turin Mizoram sorkar an phût tih an tarlang bawk.Media report-a a lan danin, January 25, 2020 khan Brussels, Belgium-ah EU lawmaker mi 154-te ṭhukhawm chuan CAA dodalna 'Anti CAA resolution' an duang a, phek 5-a chhah niin, tun kara Brussels-a European Parliament-a EU plenary session-ah pharh tum a ni.EU lawmaker-te chuan CAA chu khawvela buaina leh harsatna thlen thei leh mi tam takin an tawrhna thlen theiah an ngai a; an resolution duanah chuan, CAA chu mihring indiriamna leh inṭhen darhna thlen theituah leh, International Covenant on Civil and Political Rights (ICCPR) hnuaia India-in 'international obligations' a neih leh human right lama inremna (treaty) hrang hrang India-in a lo pawm tawhte bawhchhiatnaah ngaih a nih thu a chuang bawk. |
tualchhung | Joint Electric Regulatory Commission (JERC) for Manipur and Mizoram chuan vawiin – March 19 hian mipui tan kawlphetha hman man chungchangah sawi leh sel theihna hun a hawng dawn.JERC for Manipur and Mizoram atana State Advisory Committee for Mizoram chu an chairman Er. Lalchharliana Pachuau hoin Ningani khan an thukhawm a. Nikum February 27-a an thutkhawm thurel bawhzui a nih dan thlirin hmalakna turte an rel.SAC thukhawm chuan kawlphetha bo thlau zawng chhuak tura din, Vigilance Committee chu chak zawka kalpui ni se, an ti a. Power pawhruk leh bo thlau zawn chhuahna tura hmalakna tur te, power semdarhna – distribution transformer-a meter vuah chungchangte, meter endik chungchangte sawi ho a ni.Kumin 2021-2022 a electric hman man rate pawh sawi ho niin, Committee chuan hun harsa tak kara awm mek mipuite tana rit lo thei ang bera rate kalpui ni se, an ti a. Covid 19 vanga sawrkar laipuiin power hman man a tihtlawmna chu SAC hnenah hriattir turin Power & Electricity Department chu tih a ni.JERC ruahmanna angin March 19 chawhma dar 11 atangin Aijal Club-ah power hman man chungchanga harsatna neite tan Public Hearing on Petition of Power & Electricity Department neih a ni dawn a ni. |
tualchhung | Information & Public Relations (IPR) minister Lalruatkima chuan, ei leh barah thlaphang lo turin Mizoram mipui a chah a, chutih rualin, lockdown ni 14 la awm turah ei leh bar, kawlphetha, tui leh thil dangahte inrenchem turin a ngen. Vawiin April Fool-ah mi tihder tuma dâwt thehdarh lo turin mipui a hriattir bawk. Lalruatkima chuan, Mizoram anga Covid-19 laka invennaa hma la ṭha an awm a hriat loh thu sawiin, ""Kohhran, NGO leh sorkar nen thawhhona ṭha kan neih avang a ni. Kohhran/ khawtlang/village/local task force-te ṭhahnem ngaihnaah mipuite an thlamuang a ni,"" a ti a; Covid-19 laka invenna hna thawktu Health department, dan leh thupek kengkawhtu, tui, kawlphetha leh pawl hrang hrangte inpekna chu lawmawm a tih thu a sawi. IPR Minister chuan, social media hrang hrangah mipuite'n thuthar an hriat zung zung theihna turin sorkarin theihtawp a chhuah tih sawiin, ""Sorkar thuchhuak ni lo chu ring mai lo tur leh chiai mai lo turin ka ngen che u. April 1 (vawiin) hi April Fool a nih avangin mipui tichîâi zawng leh social media-a thu dik lo vawrh darh lo turin mi zawng zawng ka chah bawk,"" a ti a; mi tibuai zawnga thu dik lo thehdarh a awm a nih chuan a titute chungah dan lekkawh a nih tur thu a sawi a ni. |
tualchhung | Nimin khan Malaysia Masters Super 500 badminton tournament-ah Saina Nehwal leh PV Sindhu te chuan an khingpui ve ve hnehin quarterfinal an inhlangkai a, season bul an ṭan fuh an chhawm nung zel.Seeded pawh chang phak lo Saina inkhel a hmuhnawm, London Olympic bronze medalist hian South Korea nula An Se Young chu minute 39 chhungin 25-23, 21-12 in a hneh, a match lehpekah chuan Olympic champion Carolina Marin a hmachhawn tawh dawn avangin a hautak zual ang.Inkhel dangah Sindhu chuan minute 34 chhungin Japanese shuttler Aya Ohori chu 21-10, 21-15 in a hneh a, an intawn hnuhnung pakuaah Sindhu hian hnehna chang vekin a chungnung hle.World champion Sindhu tan semifinal thleng tur chuan a hmabak a hautak dawn, world number 1 Tai Tzu Ying leh seeded pasarihna Sung Ji Hyun te inkhela a chak zawk nen quarterfinal-ah an intawng dawn a ni.Mipa singles lamah Sameer Verma beiseina chu second round-ah a thamral, India tlangval hian Lee Zii Jia chu 19-21, 20-22 in a hneh lo. Match hmasa berah Kidambi Srikanth a tla tawh bawk a, mipa lamah India tan beisei tur a awm tawh lo. |
tualchhung | Dawrpui (New Market) chu tukin zing dar 4 atangin containment zone-ah puan a ni.Aizawl khawpui chhungah COVID-19 positive vei hmuhchhuah a pung zel a. Veng thenkhatah chuan COVID-19 punna hi a tam zualin, heng vengte dinhmun hi zirchian a nih hnuah COVID-19 hrileng darh zel tur venna atan Containment Zone/Area-a puan a ngai tih hmuh a ni.Chuvangin, regulation 11(1) of the Mizoram Epidemic Diseases (COVID-19) Regulations, 2020 behchhanin a hnuaia veng/hmun tarlante hi ni 22.5.2021 zing dar 4:00 a.m atangin Containment Zone-ah puan a ni.Heng area chhungah hian Deputy Commissioner-in phalna a pekte, Medical duty, Security duty, helai hmuna duty pawimawh nei tura ruatte leh SOP for Containment Zone/Area vide Order No. 16011/298/2020-DC(A)/Lockdown dt. 6.5.2021 in phalna a pekte bak mi tumah an lutin an chhuak tur a ni lova, veng leh veng inkalpawhna kawng (main road) erawh chu ding lova tlan tlang phal a ni ang. Containment Zone-a hman tura siam inkaihhruaina (SOP) siam chu mi tinin zawm vek tur a ni.Dawrpui (New Market) :(i) Dawrpui Veng, New Market area kawng thlang lamah, Pi Lalbiaksangi (H/No N-6) te in atangin New Market chhungah lut thla zelin, ABC lane tawp thlengin.(ii) New Market building atanga chhuk thlain, veilam pangah, Sakawrpului, Chhinga Veng nen a inrina thlengin. Dinglamah New Market (New building) pawh huam telin.Heng Containment Zone/Area chhunga khawsa, harsatna neite tan Vanlalrova, MCS (9436146135)-ah biakpawh theih a ni ang. |
tualchhung | Mizoram Youth Commission (MYC) leh Taipei Economic and Cultural Centre, India-te chuan Mizorama Taiwan Education Centre hawnna turin nimin khan inremna thuthlung an ziak.Thuthlung ziahna inkhawm hi MYC pisaah neih a ni a; MYC aiawhin chairman Dr Vanlalṭanpuia, MLA-in hming ziakin, Taipei Economic and Cultural Centre aiawhin Peters LY Chen, representative, director, Education Division, Taipei Economic and Cultural Centre (TECC), India-in hming a ziak thung.Dr Vanlalṭanpuia leh Peters LY Chen te hi nimin khan MYC chairman pisaah an inkawm a, Mizorama Taiwan Education Centre hawnna tura ṭul leh pawimawhte an sawiho a ni.Inremna an ziah angin, Taiwan Education Centre hnuaiah Mizo ṭhalaite Mandarin Chinese ṭawng zirtir an ni dawn a; Mizoram zirlai leh ṭhalaite tan Taiwan university leh college-te leh MYC thawhhona ṭha zawk neih theih dan tur thlengin a huam a ni.Dr Vanlalṭanpuia chuan, inremna thuthlung an ziah chuan Mizo ṭhalaite tan remchanna tam tak a siam an beisei thu leh, inremna angin February 2020 velah bul ṭan theih a beiseiawm thu a sawi. |
tualchhung | Australia rama kang-mei tuarte tan tennis player larte an inlan dawn. January 15, Pathianni hian Rod Laver Arena-ah exhibition match khelh a ni dawn. Roger Federer, Rafael Nadal leh Serena Williams te an inlan ang.Nikum September thla aṭang khan Australia ram hmun hrang hrangah ram a kang nasa hle a, khawtlang media lamin an tarlan dan chuan mi 25 chuang an thi tawh - thing leh mau a kan chhiat nasat bakah nungcha an thi nasa hle bawk.Australia tlangval Nick Kyrgios bakah rawlthar hmuhnawm Stefanos Tsitsipas te pawn an inlan dawn a, hmeichhe player ṭha world number 1 hlui Naomi Osaka leh Caroline Wozniacki te pawh ṭanpui ngaite pui tur hian an inlan dawn.Tennis Australia chief Craig Tiley chuan, ""Darkar hnih leh a chanve chhungin ennawm hmuhnawm tak pek chhuah kan tum,"" a ti. Match pangngai pui pui khel loin entu lam tana hmuhnawm tur chi an lantir ang.Kum 22 mi Kyrgios hian an ram Australia bika inelna a hmachhawn zawng zawngah aces a vuak chhuah apiangin dollar 200 zel a thawh tur thu a lo sawi tawh a, world number 1 Ashleigh Barty pawhin Brisbane International aṭanga a lawmman dawn zawng zawng chu kangmei tuarte tan a hlan dawn a ni. |
tualchhung | Mamit khawpuiah tél (hriak) dik lo, mihring hriselna atana him lo nia hriat lak luh a awma sawi a ni a; hemi chungchangah hian district bawrhsap Dr Lalrozama chuan, a rang thei ang bera hmalak a nih dawn thu a sawi.Thu dawn danin, Mamita tel ṭha lo lak luh nia sawi chu, chawhmeh kan nana hman ṭhin lâr tak pakhat Best Choice Tel a ni a, Gharmurra, Assam lam aṭanga lak luh a ni. Tél chu chhuan sat hnuah a rimchhiat mai bakah, dendrite (thil chàrna) kâwi ang leh hmáwngsawi ang maiin a awm ṭhin a; mihring hriselna atana ṭha loa hriat a ni.Best Choice tél hi chi hnih a awm a, a chi hnihte chu a awm dan a inang hle a, en chian erawh chuan a rawng a intak hleih a ni. Best Choice tél pangngaiah chuan, 'Har jeebh ki choice, Har jeb ki choice' tih a inziak a, chhuan hnu rei lo têah a alh mai thei ṭhin. Tél dik lo nia hriatah erawh chuan 'Swad mein fit hit' tih a inziak thung. |
tualchhung | Tlabung district a pian theihna atana hma la tura din, Tlabung District Demand Committee chu hma la turin a inruahman ṭan. He Committee hi Tlabunga village council, tlawmngai pawl leh political party hrang hrangte din a ni.Tlabung District Demand Committee hmalak ṭanna atan hian a ṭula hman tur sum an khawn khawm ṭan a, Tlabung district a pian theihna turin theihtawp chhuahin hma an la zel dawn tih, Tlabung DDC hruaitute chuan an sawi.District Demand Committee hian, kawng hrang hranga hma an lak leh zelna turah sum leh pai an mamawh dawn avang te, Tlabung mipuite'n an hmalakna an thláwp tih lantirna remchang siamsak an duh avangtein ṭanpuina báwm hûn an rêl a ni. |
tualchhung | Mizoram Police chuan thuchhuah siamin, tunlai hian internet banking leh smartphone kaltlanga inbumna a hluar thu an tarlang a, ""Mipui kan fimkhur a ngai hle,"" an ti.Mizoram Police tarlan danin, tun hnai khan Zarkawt mi pakhat chu BSNL office-a thawk anga insawi mi pakhatin mobile phone number 7001527402 hmanga biain, a BSNL phone post-paid bill la pek loh chungchangah online-a pe mai tura ràwnin, a puih theih thu a hrilh. Mobile phone application pahnih Team Viewer QuickSupport leh BSNL Wallet (BSNL Mobikwik)-te Playstore aṭangin a download tir a, Zarkawt pa chuan amah betuin a tihtir dan zela tiin, phone bill chu ATM debit card hmangin a pe a ni.Bill a pek hnu deuhah bill an pe tawh ngei tih nemnghehna (confirmation) BSNL site aṭangin a awm lo tih chhuanlamin a bill pektir dan (process) ngai chiahin a tih nawntir leh a, chumi chhung chuan a account aṭangin Rs. 45,000 a lo la chhuak hman a ni. Pawisa lak chhuah hriattirna (SMS notification) chu phone-ah a thlen nghal mai loh avangin rinhlelhna an nei nghal mai lo a, a tûkah phone hmanga be lehin, an mobile bill pekna chu a luh nawn avangin, an account-ah BSNL-in pawisa a pêkkir theih nan mobile wallet application chu lo hawng a, an account-ah pawisa a lut em tih SBI Quick leh SBI Online Banking hmanga lo enfiah turin a ti leh a, chumi chhung chuan bank account aṭangin Rs. 50,000 a la chhuak leh bawk.A ṭum hnihnaah pawh bank account aṭanga pawisa lak chhuah hriattirna phone-ah a thleng nghal mai lo a, a hnuah internet banking password thlenga type leh tura a tih tâk avang leh, pawisa lak chhuah hriattirna phone-a a hmuh ngai loh avangin inbumna a nih ringin, SBI thuneitute hnenah ATM card leh bank account-te khawih chêt theih lohin an dahtir a; Aizawl Police Station-ah April 16, 2020 khan FIR an thehlut bawk a, police-in an chhui mek a ni.Mizoram Police thuchhuah chuan, Covid-19 vanga inkhàrkhip mek a nih thu sawiin, ""Hei hi misual mi bum hmangte pawhin hri léng vanga buainate remchanga lain, chêt dan tur kawng hrang hrang an dap ve thuai ṭhin a, inbumna kawng thar hrang hrang a chhuah belh zel rin a ni. Hetiang inbumna lakah hian fimkhur turin mipui kan ngen thar leh a ni,"" a ti. |
tualchhung | Republic Veng Joint Action Committee (JAC) chuan thuchhuah siamin, January 9, 2015 zana Republic Venga tualthahna râpthlak tak thleng chu an hre reng tih an tarlang a, ""Pu Sangliansiama te chhungkuaa mi panga ṭum khata thattua puh Laltlanchhuaha chungthua thuchhuah kan lo neih tawhah kan dinna ngaiah kan la ding reng a, a chungthu hi rel fel thuai turin roreltute kan phût a ni,"" an ti. Republic Veng JAC chuan, January 9, 2015 zana chhiatnaa a tuartute an tawrhpui tih sawiin, ""Kan sún a ni tih lantir nan JAC chuan Republic Veng chhungah veng mipuite intihhlimna buatsaih lo turin kan ngen,"" an ti. |
tualchhung | Inrinni khan Serchhip District MJA te’n bawhrsap an hmu a, District Level Task Force Committee function-tir tawh turin an ngen.Serchhip District MJA te hian Serchhip Press Club-ah Meeting neiin Serchhip District-a Total Lockdown kalpui mek chungchang an thlir a, Serchhip District chhunga Total Lockdown kalpui a nih dan chu a rualkhai lo hle nia hriain hei hi District Level Task Force Committee Function mumal loh vang nia an hriat thu an sawi a, Serchhip khawpui veng hrang hranga Village Level task Force(VLTF) Comtt. te hmalak dan pawh a rualkhai lo hle nia hriain Dist. Level Task Force Committee hian VC Area tina VLTF te duty dan tur leh an thuneihna chin mumal takin SOP duansak tul an tih thu an sawi.Serchhip Dist. MJA te hian Serchhip District chhunga Sub-Divisional Officer(Civil) in a awp huamchhung khaw hrang hrang a VLTF te pawhin rualkhai taka Total Lockdown an kalpui dan tur mumal tak duansak ve nise an tih thu District Bawrhsap hnenah hian an thlen bawk.“Tun dinhmunah hi chuan Serchhip khawpui chhungah ringawt pawh VLTF ten Total Lockdown an kalpui dan hi a rualkhai lo em em mai a, VLTF thenkhatin Feh an phal laiin VLTF thenkhatin an phal lova, VLTF thenkhatin mipui nawlpui bazar-na tur hmun an siam laiin VLTF thenkhatin bazar-na hmun bik siam lovin chawhmeh zuartute, an Ina kal chilh an phal thung a, VLTF thenkhatin Damdawi dawr zalen taka hawn an phal laiin thenkhatin an phal lo ve thung a, chutiangin dawr hawn chungchangah pawh rualkhai lo tak taka kalpui a tam em em mai a, hei vang hian State Level DM&R Deptt.-in SOP a duan zulzuia kan district-in rualkhai leh mumal taka kan hman tlan tur SOP duan mai a tha tiin Serchhip District MJA te hian Deputy Commissioner leh DLTF Chairman ni bawk Pu Kumar Abhishek hi an ngen a ni,” tiin thuchhuah an siam. |
Subsets and Splits